Trump rozprával k rozdelenému Kongresu, tlieskala len polovica sály

Trumpov prejav podľa demokratov nepriniesol nič podstatné a nepriblížil rozdelenú krajinu k jednote.

WASHINGTON. Posolstvo prezidenta Donalda Trumpa o stave únie, druhé od jeho nástupu do Bieleho domu, sprevádzali neprehliadnuteľné prejavy straníckeho súperenia, hoci sám prezident vyzval zástupcov, aby odložili "politiku pomsty, odporu a odplaty". Kým vlani prednášal šéf Bieleho domu svoj slávnostný prejav k obom komorám ovládaným republikánmi, tento rok ho počúval Kongres rozdelený na Senát ovládaný republikánmi a demokratickú Snemovňu reprezentantov. Televízni moderátori už pred Trumpovým posolstvom radili divákom, aby počas prejavu nezabudli sledovať výraz tváre šéfky Snemovne reprezentantov Nancy Pelosiovej, hlavnej prezidentovej politickej súperky a jednej z najvýraznejších postáv opozičných demokratov. Z titulu svojej funkcie zasadla kalifornská poslankyňa za predsednícky pult hneď za prezidentom, ktorého mala prakticky na dosah ruky. Počas jeho posolstva ale zachovala štátnické dekórum, niektorým pasážam prezidentovho prejavu i zatlieskala. Pelosiová využila právo pozvať na slávnostnú kongresovú schôdzu svojich hostí, ktorí mali symbolizovať odpor proti Trumpovej politike. Bol medzi nimi napríklad šéf kampane za plánované rodičovstvo, transrodový člen armády, niekoľko odborárskych vodcov a otec zabitého študenta z floridského Parklandu, kde vlani vo februári mladý strelec povraždil sedemnástich ľudí. Hostia prezidenta, medzi ktorými boli príbuzní obetí ilegálnych migrantov, sedeli na balkóne snemovne v lóži prvej dámy. Patril k nim aj chlapec zo štátu Delaware, ktorý sa vraj stal obeťou šikanovania pre svoje priezvisko Trump. Prezidentské posolstvá bývajú väčšinou nudné a rýchlo sa na ne zabudne, napísal denník The New York Times. Veľkú časť svojho prejavu venoval Trump kritike ilegálneho prisťahovalectva a vyhlásil, že škodí pracujúcej triede. Trump doplnil, že na hranici s Mexikom je stav "bezvládia", kde sa nerešpektujú zákony, a tamojšiu situáciu označil za "krízu". Ilegálnej migrácii pripísal vinu za zločinnosť, vrátane vrážd a pašovania drog. Šéf Bieleho domu varoval Kongres, že na schválenie rozpočtu, teda aj financií na fungovanie federálnej vlády, zostáva už len desať dní. Nedávne čiastočné pozastavenie financovania federálnej vlády, takzvaný shutdown, trval vyše mesiaca a bol tak najdlhším v histórii USA. Shutdown nastal preto, že Trump žiadal peniaze na výstavbu múru popri hranici USA s Mexikom, ale demokrati mu ich odmietli schváliť. Trump v prejave žiadal republikánov aj demokratov, aby "spojili sily" a riešili "naliehavú národnú krízu". "Kongres má desať dní na to, aby schválil návrh zákona, ktorý zaručí peniaze našej vláde, ochráni našu domovinu a zaistí našu veľmi nebezpečnú južnú hranicu," vysvetľoval Trump ešte pred vypršaním lehoty 15. februára. Kritici však spochybňujú nebezpečenstvo na spomínanej hranici. Americký líder sa nezmienil o vyhlásení stavu núdze na hranici, ktorým sa vyhrážal, ak demokrati v Kongrese nevyhovejú jeho žiadosti o miliardy dolárov na výstavbu múru popri južnej hranici. Trump v prejave povedal, že "zákonodarcovia majú morálnu povinnosť vytvoriť taký prisťahovalecký systém, ktorý ochráni životy a pracovné miesta našich občanov". Demokrati sú proti výstavbe Trumpovho múru, lebo ho pokladajú za nemorálny a nepotrebný. Tento rok sa čakalo, či Trump pre spor o stavbu múru nevyhlási stav núdze, prípadne či neoznámi dátum summitu sa severokórejským vodcom Kim Čong-unom. Prezident v tejto súvislosti očakávania naplnil len čiastočne - núdzový stav nevyhlásil, ale dátum summitu s Kimom áno. Kým republikánski poslanci a senátori odmeňovali takmer každú prezidentovu vetu potleskom postojačky, demokrati boli zdržanliví a tlieskali sporadicky. Ostré útoky na politiku prezidenta zazneli v Kongrese už dlho pred Trumpovým prejavom. Šéf poslaneckého klubu demokratov v Senáte Chuck Schumer vyhlásil, že prezident síce mieni z kongresovej tribúny hovoriť o jednote, ale "zvyšných 364 dní v roku nás rozdeľuje," čo je podľa senátora "krikľavé pokrytectvo". Trump na twitteri okamžite reagoval vyhlásením, že Schumer jeho prejav ešte ani nevypočul a "nadáva len preto, že demokrati (v minuloročných voľbách) neovládli Senát, aj keď (do kampane) investovali majetok". Demokrati reagovali podobne aj po vypočutí Trumpovho prejavu. Jeho posolstvo podľa nich neprinieslo nič podstatné a nepriblížilo rozdelenú krajinu k jednote. Podľa demokratického senátora Coryho Booker, ktorý nedávno oznámil účasť v boji o Biely dom v roku 2020, boli prezidentovej výzvy na jednote len prázdne slová. "Pre jednotu krajiny sa musí vykonať viac, prezident sa nás v minulých dvoch rokoch snažil rozdeliť," napísal Booker na twitteri. "Činy hovoria hlasnejšie než slová," dodal. Podľa prezidentskej kandidátky Kirsten Gillibrandovej mal Trump dosť času na to, aby krajinu zjednotil. "Namiesto toho ju rozdelil v každom mysliteľnom zmysle," vyhlásila senátorka po skončení slávnostnej schôdze Kongresu. Podľa Alexandrie Ocasio-Cortézovej, reprezentantky ľavicového krídla demokratov, predstúpil prezident pred poslancov a senátorov nepripravený. "Domácu úlohu nesplnil, nemá žiadny plán. Bolo to posolstvo o stave únie alebo volebný míting?" vyhlásila vo vysielaní televízie NBC. Demokratický senátor Sherrod Brown, ktorý tiež zvažuje prezidentskú kandidatúru, Trumpa obvinil, že pre amerických pracujúcich neurobil nič. "Skutočnosť je taká, že príliš mnoho ľuďom v tejto krajine sa tvrdá práca nevypláca," povedal novinárom. "Prezident Trump to nechápe a pobyt v Bielom dome využil na to, aby prilepšil ľuďom ako je on sám," vyhlásil Brown. Trump v prejave pochválil úroveň ekonomiky a pripísal si zásluhy predovšetkým za nízku nezamestnanosť a ocenil svoj sporný program znižovania daní aj snahy o dereguláciu. "Amerika vyhráva každý jeden deň," povedal Trump a vyvolal tým nadšené hlasné reakcie členov svojej Republikánskej strany. "Stav našej únie je silný," dodal a kongresmani začali skandovať "U-S-A, U-S-A". Mnohí demokrati, Trumpovi rivali, však nejasali - ani desiatky zákonodarkýň, ktoré prišli v bielom oblečení na počesť sufražetiek, bojovníčok za hlasovacie a politické práva žien. "Naša krajina pulzuje životom a naša ekonomika prekvitá ako nikdy predtým. Naša ekonomika je predmetom závisti celého sveta, naša armáda je najmocnejšia na zemi, a to zďaleka," povedal americký prezident, ktorého citovala tlačová agentúra DPA. Dodal, že "jediné, čo môže ekonomiku zastaviť, sú šialené vojny, politika alebo absurdné stranícke vyšetrovania". Očividne tým podľa agentúry AP narážal na špeciálne vyšetrovanie vzťahov medzi Ruskom a Trumpovým volebným štábom v roku 2016. Vyšetrovanie má zistiť, či Rusko zasahovalo do prezidentských volieb v USA v prospech Trumpa. Trump vo výročnom prejave o stave Únie vyhlásil, že tvrdý prístup Washingtonu k Pekingu počas rokovaní o obchodných vzťahoch bude znamenať koniec "krádežiam" amerických pracovných miest a bohatstva. Vyhlásil to americký prezident Donald Trump vo výročnom prejave o stave Únie, ktorý v utorok predniesol v americkom Kongrese. Trump zároveň vyzval Čínu na rozsiahle "štrukturálne" zmeny v priemyselnej politike, na čo však podľa viacerých analytikov Čína pravdepodobne nebude ochotná pristúpiť. Dve najväčšie svetové ekonomiky majú už len zhruba tri týždne na dohodu o obchode, inak hrozí, že Trump uvalí na veľký objem čínskeho tovaru zvýšené clá. Ekonómovia sa obávajú, že takýto vývoj by mal vážne dôsledky pre svetovú ekonomiku. "Chceme dať Číne jasne najavo, že po rokoch útokov na náš priemysel a kradnutia nášho duševného vlastníctva sa krádeže amerických pracovných miest a bohatstva skončili," vyhlásil Trump. Zároveň dodal, že akákoľvek dohoda s Pekingom "musí zahŕňať reálne, štrukturálne zmeny, ktoré ukončia neférové obchodné praktiky". Trump zopakoval, že dovozné clá, ktoré doteraz uvalil na čínsky tovar, platí samotná Čína. "Naše ministerstvo financií dostáva miliardy dolárov mesačne z krajiny, ktorá nám nikdy nezaplatila ani cent," povedal Trump. Podľa ekonómov však tieto clá platia v skutočnosti americkí dovozcovia, ktorí svoje zvýšené náklady často presúvajú na zákazníkov. Trump poukázal aj na silu americkej ekonomiky, najmä na výraznú tvorbu nových pracovných miest a znižovanie nezamestnanosti. Rozpočtový úrad Kongresu však v nedávnom odhade upozornil na to, že rast americkej ekonomiky sa tento rok spomalí a k ďalšiemu spomaleniu rastu dôjde v roku 2020, pretože vplyv rozsiahlej daňovej reformy postupne vyprcháva.


Odišiel František Peterka, herec, ktorý sa rád púšťal do väčších akcií

Diváci si ho pamätajú aj ako Krakonoša, či Fantomasa v populárnom seriáli Arabela. Bol však predovšetkým skvelým a prirodzeným hercom.

Je ťažké nájsť novinový titulok, ktorý by odchod obľúbeného herca Františka Peterku nespájal s jeho známou úlohou rozprávkového Krakonoša. Skvelý český herec, ktorý nás opustil v úctyhodnom veku 94 rokov, však odohral oveľa väčšie množstvo skvelých komediálnych aj dramatických postáv. Diváci ho poznajú predovšetkým z komédií. Napríklad v legendárnom filme Jáchyme hoď ho do stroje (1974) stvárnil úlohu trénera džuda, a práve tu zaznela legendárna hláška „Nebudem se pouštět do žádných vetších akcí“. Úlohu športovca a boxeristu si zahral po boku Jiřiny Bohdalovej vo filme Dáma na kolejích (1966). Gangstra stvárnil v komédii Čtyři vraždy stačí, drahoušku (1970). Takisto hral v komédiách Hodíme se k sobě, miláčku (1974) a v síce komunálnej no vtipnej satire s podobným názvom Zítra to roztočíme, drahoušku (1976). Filmy majú nielen podobné názvy, ale v oboch Peterka vytvoril nezabudnuteľnú manželskú dvojicu s Ivou Janžurovou. Nasledovali komédie Zítra vstanu a opařím se čajem (1977) alebo Příště budeme chytřejší, starouši (1982). Najmä v Česku bola obľúbená Rozprávka o Krakonošovi, kde Peterka stvárnil hlavnú rolu. Ako Fantomas sa však objavil aj v populárnom seriáli Arabela. František Peterka vynikal aj fyzickou zdatnosťou, vďaka ktorej ho prirovnávali k českému Schwarzeneggerovi, hoci by sme si ho vedeli predstaviť aj v úlohe Jamesa Bonda. Narodil sa 17. marca 1922. V mladosti sa venoval vzpieraniu a jeho športové ambície boli oveľa vyššie, než herecké. Jeho kroky však smerovali na divadelné dosky a do filmu, hoci k tým najznámejším komediálnym úlohám sa prepracoval až po päťdesiatke. Napriek skvelej fyzickej kondícii ho trápili vo vyššom veku problémy so zdravím. Ako 79-ročného ho na prechádzke zrazilo auto a s vážnym zranením nôh skončil v nemocnici, kde strávil tri roky a prekonal tridsať štyri operácií. Pred kameru sa už nikdy nepostavil a zvyšok života strávil v libereckom hospici,odkiaľ aj odišiel do hereckého neba. Hral prirodzene, ľudsky, akoby stačilo, že bol sám sebou. A filmy, v ktorých sa objavil nás rozosmievajú dodnes. Každá akcia, do ktorej sa František Peterka ako herec pustil, bola skrátka veľká.


Nový šéf Fedu Jerome Powell zložil prísahu

WASHINGTON. Jerome Powell si v pondelok zložením prísahy oficiálne prevzal post šéfa americkej centrálnej banky (Fed). Powell strieda na čele najdôležitejšej centrálnej banky na svete svoju predchodkyňu Janet Yellenovú práve v čase prudkého poklesu akciových indexov v USA. Wall Street od piatka výrazne oslabuje. Kľúčový index Dow Jones v piatok padol o 2,54 percenta a v pondelok do 20.01 SEČ stratil ďalších 1,34 percenta. Od dosiahnutia rekordného maxima 26. januára sa index doteraz znížil približne o päť percent. "Nezamestnanosť je nízka, ekonomika rastie a inflácia je slabá," povedal Powell po zložení prísahy. "Som rád, že môžem povedať, že náš finančný systém je v súčasnosti oveľa silnejší a odolnejší ako pred finančnou krízou, ktorá sa začala približne pred desiatimi rokmi," uviedol Powell. "Chceme, aby to tak zostalo."


Končíte s hormonálnou antikoncepciou? Nie je jedno, ako to urobíte

Pýtali sme sa lekára, ako správne vysadiť antikoncepciu či už chcete otehotnieť alebo nie.

Možno patríte k tým ženám, ktoré nedokážu dodržiavať pravidelný režim pri tabletkovej antikoncepcii, majú z hormonálnej antikoncepcie obavy alebo im vaginálne krúžky či náplaste nesadli. Nech už chcete prestať z akéhokoľvek dôvodu, je dôležité dodržať správny postup. Ako na to, radí gynekológ a pôrodník Matej Böhmer z ProCare Medissimo. Hormonálna antikoncepcia má za úlohu chrániť telo pred počatím, často ho však lekári predpisujú aj pre ženy, ktoré majú problematickú pleť alebo nepravidelný cyklus. „Hormonálna antikoncepcia navodí stav podobný tehotenstvu, kedy nedochádza k ovulácii, čo znamená, že nedôjde k dozretiu a uvoľneniu vajíčka a keďže sa vajíčko neuvoľní, nemôže byť oplodnené. Okrem toho, zahustený hlien krčka maternice výrazne sťažuje prechod spermií do maternice a vajcovodov. Ďalším mechanizmom k zabráneniu otehotnenia je pôsobenie na výšku sliznice maternice, keďže najmä pri dlhodobom užívaní dochádza k jej výraznému stenčeniu, čím nie je možné zahniezdenie vajíčka,“ vysvetľuje základný princíp hormonálnych liekov Matej Böhmer. Ak je žena zdravá, dnešná nízkohormonálna antikoncepcia nie je pre pečeň nijak zvlášť náročná. Ako potvrdil, medzi benefity antikoncepcie patrí úprava cyklu, zníženie bolestivosti menštruácie, zmiernenie predmenštruačného syndrómu. Antikoncepcia podľa lekára tiež chráni pred nádorovým ochorením maternice a vaječníkov, zmierňuje problémy pri benígnych nádoroch prsníkov, napomáha proti artérioskleróze, endometrióze, polycystických vaječníkoch a má pozitívny efekt na niektoré dermatologické syndrómy. Hormonálna antikoncepcia aplikovaná vo forme náplastí alebo vaginálnych krúžkov má výhodu väčšej šetrnosti k organizmu. Ako hovorí gynekológ, „hormóny sa vstrebávajú cez pokožku a sliznicu priamo do krvi a tak obchádzajú pečeň, zatiaľ čo antikoncepcia vo forme tabletiek sa musí metabolizovať v pečeni. No zároveň treba spomenúť, že pokiaľ je žena zdravá a v minulosti neprekonala žiadne závažnejšie ochorenie pečene, tak dnešná nízkohormonálna antikoncepcia nie je pre pečeň nijak zvlášť náročná.“ Pri iných ako tabletkových formách antikoncepcie považuje Matej Böhmer za výhodu väčší komfort pri užívaní. Z atiaľ čo tablety je potrebné užívať denne, náplaste sa aplikujú raz za týždeň, vaginálny krúžok zas raz mesačne. Odpovedá Matej Böhmer, gynekológ/pôrodník ProCare Medissimo. Ak plánujeme užívanie hormonálnej antikoncepcie počas dlhšieho obdobia, je dobré dať si v jeho priebehu pauzu? Treba si uvedomiť, že takmer všetky dnes užívané antikoncepcie sú nízkodávkové a navrhnuté tak, aby ich žena mohla užívať celý svoj reprodukčný vek, s výnimkou obdobia, kedy chce byť tehotná. Z vyššie spomínaných dôvodov preto prestávky v užívaní antikoncepcie neodporúčame, samozrejme, ak si to nevyžaduje zdravotný stav pacientky. Ak už dôjde k vysadeniu antikoncepcie, žena by mala hneď od prvého dňa nasledujúceho cyklu zvoliť inú formu, napríklad bariérovej antikoncepcie. Ako postupovať správne pri vysadení HK? Platí všeobecné pravidlo, že antikoncepcia sa má vysadiť vždy na konci daného balenia. Tabletky treba doužívať do poslednej, to isté platí pri náplastiach. Vaginálny krúžok by mal byť zavedený celé tri týždne. Pri predčasnom vysadení antikoncepcie uprostred cyklu je žena vystavená riziku možného silného alebo nepravidelného krvácania. Čo ak chce žena otehotnieť? Je to možné hneď po vysadení HK alebo sa telo musí dať najprv „dokopy“? Vládne mýtus, že žena sa po užívaní antikoncepcie musí „očistiť“, no hormóny z poslednej tablety sa dostanú z tela v priebehu niekoľkých dní a paradoxne práve v prvom mesiaci po vysadení hormonálnej antikoncepcie je väčšia šanca, že sa v tele uvoľní viac vajíčok. Často sa stáva, že ženy otehotnejú hneď prvý mesiac po vysadení. Po akom období sa cyklus zvyčajne obnoví? Menštruačný cyklus by sa mal upraviť do troch mesiacov a cykly budú opäť ovulačné, tiež sa upravia aknózne prejavy či problémy s vlasmi. Každá žena však reaguje na vysadenie antikoncepcie inak. Môže sa objaviť aj oneskorenie prvej menštruácie po vysadení, prípade prechodné zhoršenie pleti. Čo, ak mala žena pred užívaním HK nepravidelný cyklus alebo problém s polycystickými vaječníkmi? Môžu sa jej tieto problémy vrátiť?  Pokiaľ mala žena pred nasadením antikoncepcie nepravidelný cyklus, je veľmi pravdepodobné, že sa problémy po vysadení opäť objavia. Pri polycystických vaječníkoch sa odporúča ženám užívať antikoncepciu ako prevenciu vzniku cýst a prípadných súvisiacich komplikácií, taktiež zabezpečí úpravu často nepravidelného menštruačného cyklu. Po vysadení pre plánovanú graviditu sa odporúča návšteva gynekológa, prípadne nasadenie niektorých z dostupných potravinových doplnkov na zlepšenie funkcie vaječníkov a podporu ovulácie.


Kyjev opäť odmieta odsun svojich jednotiek z oblasti Petrivske

Odsun jednotiek na poslednom úseku styčnej línie v Donbase sa opäť neuskutočnil.

KYJEV. Odsun jednotiek ukrajinskej armády a proruských povstalcov na poslednom úseku styčnej línie v Donbase - v oblasti obce Petrivske - sa v pondelok opäť neuskutočnil. Informovala o tom agentúra Interfax. Pripravenosť stiahnuť svojich ozbrojencov a techniku deklarovala proruská strana vopred dohodnutým signálom - vypálením svetlice. Ukrajinské vládne sily však na tento signál nijako nereagovali. Agentúra Ukrinform však v pondelok citovala z vyhlásenia velenia ukrajinskej armády z nedele, v ktorom deklarácie o pripravenosti proruských síl na odsun zo styčnej línie v oblasti obce Petrivske označilo za provokáciu a pokus oklamať svetovú verejnosť. Velenie ukrajinských síl upozornilo, že vedenia samozvaných republík vyhlásených proruskými silami v Donbase sa takto nepridržiavajú mierových dohôd uzavretých v Minsku a neplnia ani svoje záväzky, s ktorými súhlasili na rokovaniach trojstrannej kontaktnej skupiny a ktoré sa týkajú nastolenia trvalého prímeria po celej styčnej línii. Z týchto dohôd vyplýva, že oddelenie vojsk na styčnej línii sa môže začať až po tom, ako obe strany budú dodržiavať dohodu o prímerí sedem dní v kuse. Hlavný štáb ukrajinských síl v Donbase v tejto súvislosti upozornil, že paľbu z pozícií proruských separatistov v oblasti obce Petrivske zaregistroval aj 30. októbra. Ukrajina, Rusko, OBSE a samozvané štátne zriadenia - Donecká ľudová republika (DĽR) a Luhanská ľudová republika (LĽR) - podpísali rámcovú dohodu o odsune síl v Donbase v septembri 2016. Podľa dohody sa mali vytvoriť bezpečnostné zóny v troch pilotných oblastiach na kontaktnej línii, a to v blízkosti obcí Petrivske (DĽR), Zolote a Stanycia Luhanska (LĽR). Odsun z pozícii v blízkosti obcí Zolote a Petrivske bol ukončený v októbri 2016. Odsun z pozícii v okolí obce Stanycia Luhanska sa však vtedy nekonal. Navyše ukrajinské sily sa vrátili na svoje predchádzajúce pozície v blízkosti obcí Zolote a Petrivske. Strany konfliktu sa vrátili k realizácii dohody z roku 2016 po tohtoročných prezidentských voľbách na Ukrajine, keď Kyjev poslal do kontaktnej skupiny pre vyriešenie konfliktu novú delegáciu. Koncom júna 2019 došlo k odsunu z oboch strán v okolí obce Stanycia Luhanska. Ozbrojené sily Ukrajiny a samozvaných republík mali opäť začať s odsunom z okolia obcí Zolote a Petrivske 7. októbra 2019. Kyjev však proces prerušil a žiadal dodržiavanie prímeria. Neskôr prišli do obce Zolote militanti ukrajinských nacionalistických práporov a snažili sa zabrániť odsunu vládnych jednotiek. Tento víkend navštívil oblasť pri obci Zolote ukrajinský prezident Volodymyr Zelenskyj a pokúsil sa presvedčiť ukrajinských nacionalistov o odsune.


Soul sa prispôsobil americkým sankciám, už druhý mesiac nedoviezol žiadnu ropu z Iránu

Južná Kórea prudko zvýšia dovoz ropy z USA, ktoré na Irán uvalili sankcie.

SOUL. Južná Kórea nedoviezla z Iránu minulý mesiac ani barel ropy, už druhý mesiac po sebe. Prispôsobila sa tak americkým sankciám, ktoré v plnej miere začali platiť od mája, keď USA ukončili platnosť výnimiek na dovoz iránskej ropy. Nezrealizované nákupy za máj a jún spôsobili, že za celý 1. polrok sa dovoz iránskej ropy do 4. najväčšej ázijskej ekonomiky znížil takmer o 40 percent. Naopak, Soul prudko zvýšil dovoz ropy z USA, ktoré na Irán uvalili sankcie. Južná Kórea, ktorá je piatym najväčším dovozcom ropy na svete a jedným z najväčších dovozcov suroviny z Iránu, doviezla za celý 1. polrok z tejto krajiny necelých 3,9 milióna ton ropy, uviedla agentúra Reuters. To je takmer o 37 percent menej než za rovnaké obdobie minulého roka. Znížila však aj dovoz zo Saudskej Arábie, ktorá je najväčším dodávateľom ropy do Južnej Kórey. Celkový dovoz z tejto krajiny predstavoval v júni 3,67 milióna ton, o 16,2 percenta menej ako v júni minulého roka. Naopak, dovoz zo Spojených štátov vzrástol v júni takmer trojnásobne na 1,09 milióna ton. Okrem USA ázijská krajina zvýšila minulý mesiac aj dovoz ropy z Kazachstanu, konkrétne o 96 percent. Za celý 1. polrok sa celkový dovoz ropy do Južnej Kórey znížil medziročne o 2 % na 72,7 milióna ton, v prípade USA bol však dovoz za 1. polrok viac než štvornásobne vyšší. Zatiaľ čo v 1. polroku minulého roka dodali Spojené štáty do ázijskej krajiny 1,81 milióna ton ropy, za január až jún tohto roka to bolo 7,8 milióna ton. USA sa tak za 1. polrok stali 4. najväčším dodávateľom ropy do Južnej Kórey.


Diaľničiari začnú s opravami, upozorňujú na obmedzenia

S obmedzeniami treba počítať pri Bratislave aj smerom do Nitry.

BRATISLAVA. Národná diaľničná spoločnosť (NDS) v piatok (17.8.) plánuje opravy na diaľniciach a rýchlostných cestách a s nimi súvisiace dopravné obmedzenia. TASR o tom informovala hovorkyňa NDS Michaela Michalová. Od 17. augusta do 24. augusta NDS čiastočne obmedzí dopravu na rýchlostnej ceste R1 v úseku Pata - Mladý Háj v pravom jazdnom pruhu v smere do Nitry. "Dôvodom je oprava nerovností na vozovke pozostávajúca z vyfrézovania troch vrstiev vozovky, ošetrenia betónového podkladu a následného položenia troch nových vrstiev vozovky v dĺžke 3,2 kilometra," uviedla na portáli NDS. Vodiči budú presmerovaní dočasným dopravným značením so svetelnou signalizáciou do ľavého jazdného pruhu. Od piatku do nedele (19.8.) bude NDS opravovať vozovku na diaľničnom pravom moste medzi križovatkami Stupava a Lamač, ktorý vedie cez Mariánsky potok. Aj v tomto úseku bude doprava vedená vo voľnom jazdnom pruhu. Začiatok opravy diaľničného úseku D1 medzi bratislavským Prístavným mostom a Mostom Lafranconi sa presunul na sobotné (18.8.) skoré ranné hodiny. Doprava bude presmerovaná na Einsteinovu ulicu, ktorá je v súbehu s diaľnicou od 5.00 h. "Na predmetnom úseku sa bude vymieňať na celej šírke jazdného pásu povrch vozovky, ktorý je z asfaltového drenážneho koberca. Drenážny koberec sa musí realizovať na celú šírku naraz bez pozdĺžnych technologických spojov," vysvetlila NDS.


Masové vraždenie Arménov bola genocída, rozhodlo Holandsko

Očakáva sa, že to vystupňuje diplomatické napätie medzi Holandskom a Tureckom.

HAAG. Zákonodarcovia dolnej komory holandského parlamentu vo štvrtok drvivou väčšinou odhlasovali uznesenie o označovaní masového vraždenia Arménov osmanskými Turkami počas prvej svetovej vojny za genocídu. Očakáva sa, že to vystupňuje diplomatické napätie medzi Holandskom a Tureckom, informovala agentúra AP. Holandská vláda sa však napriek výsledkom hlasovania nebude riadiť týmto rozhodnutím, uviedla ministerka zahraničných vecí Sigrid Kaagová. Podľa nej bude kabinet naďalej zachovávať v tejto politicky citlivej záležitosti umiernený postoj. Vláda chce totiž pokračovať v odbornej diskusii o otázke "arménskej genocídy". Kaagová zároveň prisľúbila, že vyšle do Jerevanu oficiálneho zástupcu na spomienkové podujatie, ktoré sa bude konať 24. apríla. Podľa jej slov to však nie je signálom, že holandská vláda uznáva vyvražďovanie Arménov za genocídu. Historici odhadujú, že v bývalej Osmanskej ríši bolo pred vyše storočím zavraždených približne 1,5 milióna Arménov. Mnohí bádatelia to označujú za prvú genocídu 20. storočia, uviedla agentúra DPA. Turecko však tento výklad odmieta, tvrdiac, že zmienený počet obetí je zveličený; Ankara zabitých považuje za obete občianskej vojny.


Pápež nechce Trumpa presviedčať o názoroch, ale hľadať spoločné záujmy

František Trumpa kritizoval za jeho postoj k migrantom a utečencom.

FATIMA/VATIKÁN. Pápež František sa počas nadchádzajúceho májového stretnutia s americkým prezidentom Donaldom Trumpom nebude pokúšať šéfa Bieleho domu presvedčiť, aby zmiernil svoje názory ohľadne migrácie či životného prostredia. Namiesto toho sa s ním pokúsi nájsť spoločné záujmy. František sa takto vyjadril počas letu z portugalského pútnického mesta Fatima, kde svätorečil dvojicu súrodencov, ktorým sa pred 100 rokmi údajne zjavila Panna Mária.Pápež podľa agentúry AP uviedol, že Trumpovi na schôdzke úprimne povie, čo si myslí, no s rešpektom si vypočuje aj prezidentove názory. Novinárom zároveň povedal, že si ponechá otvorenú myseľ a Trumpa nebude hodnotiť skôr, než si ho vypočuje.V médiách zatiaľ kolujú rôzne špekulácie ohľadne tém, o ktorých by sa mohol pápež s Trumpom na nachádzajúcej schôdzke vo Vatikáne 24. mája zhovárať. Obaja majú totiž protichodné názory na množstvo tém, pričom sa nezhodnú napríklad v otázke klimatickej zmeny, či význame kapitalizmu. Pápež zároveň Trumpa kritizoval za jeho postoj k migrantom a utečencom, pričom jeho plán vybudovať na americko-mexických hraniciach bezpečnostný múr označil za "nekresťanský". Trump na kritiku reagoval na sociálnej sieti Twitter, kde pápežovo tvrdenie označil za "nehanebné".Trump sa vo Vatikáne zastaví 24. mája počas svojej prvej zahraničnej cesty. Ešte predtým navštívi Saudskú Arábiu a Izrael a neskôr sa zúčastní na summite NATO v Bruseli a summite G7 v Taliansku.


Egyptské úrady zatkli sedem ľudí, na koncerte vztýčili dúhovú vlajku

KÁHIRA. Egyptské úrady v pondelok zatkli sedem ľudí, ktorí na rockovom koncerte vztýčili dúhovú vlajku hnutia LGBT. Obviňujú ich z homosexuality a jej propagácie. Skupina vlajkou mávala v piatok na káhirskom koncerte libanonskej indierockovej skupiny Mashrou' Leila, ktorej spevák sa otvorene hlási k homosexuálnej orientácii. Fotografie a videá s dúhovou vlajkou sa krátko po vystúpení začali šíriť na internete, čo na jednej strane vyvovalo chvály a na druhej útoky.V pondelok ich zatkli a obvinili z "podnecovania k nemorálnosti", pričom úrady konali po tom, ako zistili, že "vztýčili vlajku homosexuálov", informovali agentúru AP pod podmienkou anonymity úradníci, ktorí nemali oprávnenie komunikovať s médiami. Homosexualita je v Egypte tabuizovaná medzi moslimskom majoritou i kresťanskou menšinou, i keď ju zákon vyslovene nezakazuje. V skutočnosti však ľudí v tejto súvislosti často stíhajú na základe iných obvinení, napríklad uvedenej "nemorálnosti" či "smilstva", ktoré bežne používajú v súvislosti s prostitúciou, alebo tiež "rúhania".Reza Ragab z egyptského hudobného zväzu sa po incidente vyjadril, že skupina Mashrou' Leila mala všetky potrebné povolenia, no jej ďalšie vystúpenia v krajine zakážu.


Kanón, motorová píla, tvrdé pády. Pozrite si prvý duel pilotovaných robotov

Dva roky pripravovaný súboj medzi americkým robotom Eagle Prime od spoločnosti MegaBots a japonským konkurentom Kuratasom zo Suidobashi Heavy Industries už po včerajšku pozná víťaza. Pravidlá boli jednoduché. Duel sa nebodoval, vyhrať sa dal tak, že jeden robot buď prevrátil, alebo zneškodnil súpera svojou hmotnosťou, silou, či zbraňami, ktoré si oba tímy mohli zvoliť. Zbrane nemali kov prerezať, iba poškodiť. Súboj sa síce už odohral počas leta, no kvôli špecifickým podmienkam sa neodvysielal ako živý prenos. Zápas nakoniec vyhral americký robot. Spoločnosť MegaBots dúfa, že týmto súbojom odštartuje celosvetovú ligu, v ktorej by bojovali obrovské roboty.


Uväznili Bradleyho, pustia Chelsea. Obama zachránil Manningovej život

Aj keď lekári povedali, že k Manningovej sa majú správať ako k žene, väznili ju s mužmi. Každé strihanie vlasov ju veľmi bolelo.

NEW YORK, BRATISLAVA. Za mreže mieril útly mladý vojak, meral len 160 centimetrov. Pre svoju výšku či homosexuálnu orientáciu sa počas mladosti aj v armáde stal Bradley Manning často terčom šikany. V stredu však z väzenia vyjde mladá žena, ktorá sa prakticky okamžite stane hrdinkou bojovníkov za väčšiu transparentnosť vlády aj za práva homosexuálov a transgender ľudí. „Prvýkrát vidím svoju budúcnosť ako budúcnosť Chelsea Manningovej,“ uviedla vo vyhlásení vojačka. „Viem si predstaviť, že budem žiť ako osoba, ktorou skutočne som a ktorou môžem byť aj smerom k vonkajšiemu svetu. Sloboda bola niečím, o čom som snívala, ale nikdy som si nevedela predstaviť, že by sa týkala aj mňa.“ Zníženie trestu pre Manningovú patrí medzi najkontroverznejšie rozhodnutia Baracka Obamu z konca jeho vládnutia. V januári rozhodol, že whistleblower si nemusí odsedieť celý trest 35 rokov väzenia, ktorý mu vymeral súd v roku 2013. Ešte ako Bradley Manning sa previnil  tým, že ako spravodajský analytik v Iraku stiahol na disk tajné informácie o amerických akciách v Iraku a v Afganistane aj americké diplomatické depeše. Keď ich potom zverejnila stránka WikiLeaks, zasiahlo to dianie vo svete. V depešiach sa napríklad písalo o tom, ako veľmi je skorumpovaná tuniská vládnuca rodina. Viedlo to k revolúcii, ktorá spustila arabskú jar. Američania zverejnenie údajov považujú za ohrozenie národnej bezpečnosť. Do ohrozenia sa mohli dostať aj ľudia, ktorý pre americké tajné služby pracovali ako informátori, keďže na internet sa dostali ich mená. Na súde sa ešte Bradley obhajoval, že to urobil, lebo veril, že môže svet zmeniť k lepšiemu. Tiež tým, že v čase zverejnenia prechádzal vlastnými duševnými problémami. „Nanešťastie, nemôžem sa vrátiť a zmeniť svoje kroky,“ povedal pred porotou. „Chcem sa posunúť dopredu, ale chápem, že najprv musím zaplatiť cenu za svoje činy.“ Vtedy sa začal jeho nový boj, oveľa osobnejší.  Pred úradmi chcel dokázať, aby mu pomohli premeniť sa na ženu, za akú sa vo vnútri vždy považoval. Deň po tom, ako mu súd vymeral 35 rokov väzenia, vydal vyhlásenie: „Som Chelsea Manningová. Som žena.“ Verila, že úrady jej dovolia, aby prešla hormonálnou terapiou. „Mnohí nechápu to, ako veľmi má Chelsea rada svoju vlasť. Má obrovskú vieru v demokraciu, naozaj verila, že jej dovolia prejsť terapiou,“ hovorí pre magazín Mother Jones Manningovej právnik Chase Strangio, ktorý má tiež za sebou zmenu pohlavia. Aj lekári povedali, že by sa k Manningovej mali správať ako k žene, no armáda pôvodne odmietla hormonálnu terapiu. Strangio pomohol s prípravou žaloby a nakoniec sa Manningová stala prvým väzňom, pri ktorom to umožnili. Manningovej dovolili tiež nosiť ženskú spodnú bielizeň a kozmetiku, no zamietli jej žiadosť nechať si narásť dlhé vlasy, čo je bežné pri iných väzenkyniach. Oficiálne z bezpečnostných dôvodov. „Každé strihanie vlasov bolo pre ňu bolestivým pripomenutím, že sa k nej správajú ako k mužovi, aj keď je ženou,“ hovorí Strangio. „Vlasy sú v americkej spoločnosti najvýraznejším znakom ženskosti,“ napísala Manningová aj Obamovi v liste z novembra, v ktorom žiadala o zmiernenie trestu. „Ocitla som sa v čisto mužskom prostredí, a keďže som nedostala prístup ani k dlhým vlasom, je to pre mňa nekončiaca sa nočná mora.“ Pred rokom sa Manningová pokúsila dokonca zabiť, samovražedné sklony sa u nej prejavovali aj predtým. Preto ju napríklad  nejaký čas nechávali na noc nahú, aby sa neobesila na oblečení. Aj vyšetrovateľ OSN toto zaobchádzanie označil za „kruté, neľudské a ponižujúce“. Manningová ešte minulý rok hladovala na protest proti tomu, že jej armáda nechce umožniť operáciu na zmenu pohlavia. Vynútila si prísľub, že sa tak stane. A potom sa v januári Obama rozhodol, že Manningová sa dostane na slobodu už po siedmich rokoch. Vo vyhlásení pôvodný trest označil za neadekvátny. „Naozaj verím, že Obama jej týmto zachránil život,“ dodáva Strangio. Vlasy sú v americkej spoločnosti najvýraznejším znakom ženskosti. Ocitla som sa v čisto mužskom prostredí a keďže mi nedovolili ani nechať si dlhé vlasy, je to pre mňa nekončiaca sa nočná mora. Manningová si teraz môže slobodne nechať narásť dlhé vlasy a podstúpiť aj chirurgickú zmenu pohlavia. Stále je v armáde, nedostáva síce plat, no štát jej hradí zdravotné poistenie, čo sa nezmení ani po prepustení. Očakáva sa, že by mohla byť aktívna v skupinách bojujúcich za práva transgender ľudí. Naznačila to aj v prvom vyhlásení po Obamovom rozhodnutí o skrátení trestu. „Spoza múrov väznice som sledovala, ako sa svet mení. Najmä z listov, ktoré som dostávala od veteránov, mladých transgender ľudí, rodičov, politikov, umelcov,“ cituje ju web PinkNews, ktorý prináša správy z prostredia LGBTI. „V ťažkých časoch mi náladu vylepšovala ich podpora, úspechy a prekonávanie ich problémov. Dúfam, že tieto ponaučenia, ktoré som získala, láska, ktorú som dostala a nádej, ktorú mám, využijem pri vytváraní lepšieho sveta pre všetkých.“


Izrael pri nálete v Sýrii zničil desiatky rakiet určených pre Hizballáh

JERUZALEM. Izraelské vzdušné sily zničili počas svojho marcového útoku na zbraňové systémy v Sýrii približne sto sýrskych rakiet, z ktorých mnoho bolo určených hnutiu Hizballáh. Informoval o tom v stredu denník Haarec s odvolaním sa na vyhlásenie nemenovaného vysokopostaveného izraelského činiteľa. Ide o zriedkavé priznanie židovského štátu ohľadom vojenskej intervencie v susednej Sýrii. Daný zdroj doplnil, že nešlo o prvú podobnú operáciu, typ zneškodnených striel však nešpecifikoval. Sýrske sily odpovedali na útok vypálením rakiet S-200 Angara typu zem-vzduch. Počas úderu nebolo poškodené žiadne izraelské lietadlo. Zatiaľ čo sýrsky režim vedel, že tento zastaraný protivzdušný systém nedokáže zostreliť izraelské lietadlá, jeho použitím Damask demonštroval svoju vojenskú sebadôveru, ktorá podľa zmieneného činiteľa pramení z toho, že sýrske vládne sily majú podporu Ruska, Iránu a militantného hnutia Hizballáh s ústredím v Libanone.


Vo Francúzsku sa konalo viacero protikapitalistických demonštrácií

Všetci nenávidia políciu, kričali demonštranti na protestoch.

BRUSEL. Stoštyridsaťjeden ľudí zadržali a deväť osôb zatkli počas antikapitalistických protestov, ktoré vypukli vo viacerých francúzskych mestách po oznámení výsledkov druhého kola prezidentských volieb. Francúzske médiá s odvolaním sa na policajné zdroje informovali, že vyše 300 ľudí sa zhromaždilo v populárnej parížskej štvrti Ménilmontant, kde v rámci protestov poškodili jedno policajné auto, rozhadzovali popolnice a rozbili okná na jednej škole. Demonštranti boli väčšinou mladí ľudia oblečení v čiernom, s kapucňami alebo šatkou cez dolnú časť tváre. Hádzali petardy a kričali: "Všetci nenávidia políciu!" Bezpečnostné sily odpovedali použitím slzotvorného plynu a obkľúčením časti demonštrantov. Ďalšie protikapitalisticky zamerané protesty sa konali v meste Nantes, kde sa zišlo okolo 450 ľudí protestujúcich proti akejkoľvek forme vlády, ale aj v Lyone, Grenobli, Štrasburgu a Poitiers. Po prvom kole prezidentských volieb z 23. apríla viedli podobné demonštrácie v Paríži, pri ktorých utrpeli ľahšie zranenia šiesti policajti a traja demonštranti, k zadržaniu 143 demonštrantov, pričom 29 z nich umiestnili do väzby.


Kočner sa na pojednávaní o miliónových zmenkách nezúčastní

Kočnerovu žiadosť o konanie v jeho neprítomnosti by mali schváliť.

BRATISLAVA. Obžalovaný podnikateľ z mafiánskych zoznamov Marian Kočner sa nezúčastní na pojednávaní v kauze miliónových zmeniek, ktoré sa začína na Špecializovanom trestnom súde budúci pondelok. "Obhajca obžalovaného M.K. osobne doručil na Špecializovaný trestný súd v Pezinku žiadosť obžalovaného o konanie v jeho neprítomnosti na všetkých šesť pojednávacích dní," informovala agentúru SITA hovorkyňa ŠTS Katarína Kudjáková. Dodala, že predseda senátu zobral túto žiadosť na vedomie a plánuje zrušiť predvádzanie obžalovaného z ústavu na výkon väzby na hlavné pojednávanie. Prokurátor Úradu špeciálnej prokuratúry podal v trestnej veci falšovania miliónových zmeniek obžalobu ešte v marci. Obžalobe z obzvlášť závažného zločinu falšovania, pozmeňovania a neoprávnenej výroby peňazí a cenných papierov a zo zločinu marenia spravodlivosti v tomto prípade čelia väzobne stíhaný podnikateľ Marian Kočner a bývalý riaditeľ TV Markíza Pavol Rusko. Pavol Rusko pred súdom začiatkom februára 2018 priznal podpis štyroch zmeniek s miliónovou hodnotou s tým, že ak by zmenky nepodpísal v roku 2000, "nebola by TV Markíza". Podľa Pavla Ruska je za celú situáciu zodpovedná jeho bývalá spoločníčka v Markíze Silvia Volzová, vinou ktorej sa televízia dostala do exekúcie. „Ja som len naprával veci, ktoré ona spôsobila," uviedol Pavol Rusko s tým, že v súvislosti s exekúciou voči televízii vznikla otázka, či tým nebude postihnutá aj vysielacia licencia. Podľa neho hrozilo, že licencia ako nemajetkové právo prejde na spoločnosť Gamatex ako veriteľa, v dôsledku čoho by mohla byť licencia zrušená. Spôsob, ako tomu predísť, bola podľa Pavla Ruska kúpa spoločnosti Gamatex. Tá sa nakoniec udiala tak, že 80 miliónov korún bolo vyplatených ihneď a ďalších 500 miliónov malo byť vyplatených neskôr po splnení stanovených podmienok. Podmienkami vyplatenia boli predĺženie vysielacej licencie, zvýšenie hodnoty televízie ako aj zabezpečenie vlastníctva akcií jedným subjektom. „Podpis zmeniek nepoškodil Markízu, umožnil jej 17 rokov vysielať," dodal Rusko. Vyplatenie zmeniek údajne vystavených v roku 2000 a splatných po 15 rokoch na súde požadovala Kočnerova firma Správa a inkaso zmeniek. Vyplatiť ich mali práve Pavol Rusko a spoločnosť Markíza Slovakia. Markíza počas súdnych konaní dlhodobo spochybňovala pravosť zmeniek a najmä tvrdenie, že boli podpísané v roku 2000. Súd už v jednom konaní o zmenke v hodnote viac ako osem miliónov eur dal za pravdu žalobcovi. Markíza sa však odvolala.


Na Srí Lanke odstúpil námestník ministera obrany

Hemasiri Fernando vypočul požiadavku prezidenta krajiny.

KOLOMBO. Zo svojej funkcie vo štvrtok odstúpil námestník srílanského ministra obrany a šéf prezidentskej kancelárie Hemasiri Fernando. Informovala o tom agentúra AFP. Fernando poslal srílanskému prezidentovi Maithrípálovi Sirisénovi rezignačný list, v ktorom preberá zodpovednosť za udalosti z veľkonočných sviatkov. Vo funkcii však zostane až do vymenovania svojho nástupcu. Na Srí Lanke došlo počas Veľkonočnej nedele (21.4.) k samovražedným bombovým útokom na kostoly a hotely, pri ktorých zahynulo najmenej 359 ľudí a stovky osôb utrpeli zranenia. Takmer súbežne vykonané teroristické útoky boli zacielené na tri kostoly plné ľudí, ktorí sa zišli na veľkonočné bohoslužby, a tri hlavné hotely v hlavnom meste Kolombo. Útok na štvrtý hotel bol zmarený. Väčšinu obetí tvoria domáci obyvatelia, medzi mŕtvymi je však i 38 cudzincov.


Merkelová a Johnson oponujú Trumpovi: Na návrat Ruska do G7 nie je vhodný čas

BERLÍN. Nemecká kancelárka Angela Merkelová a britský premiér Boris Johnson si nemyslia, že je vhodný čas na návrat Ruska do skupiny G7. Obaja lídri to vyhlásili v stredu počas spoločnej tlačovej konferencie v Berlíne. Informovala o tom agentúra DPA. Merkelová pripustila, že z hľadiska postoja ruského prezidenta Vladimira Putina k Ukrajine došlo k určitému pokroku, ten však podľa jej názoru nie je dostačujúci na to, aby sa Rusko mohlo vrátiť do skupiny najvyspelejších krajín sveta. Johnson svoj odmietavý postoj voči členstvu Moskvy v tejto skupine podporil najmä odkazmi na provokatívne správanie Ruska vo svete, pričom poukázal špecificky na otrávenie bývalého dvojitého agenta Sergeja Skripaľa a jeho dcéry Julije v Británii v roku 2018. Toto vyhlásenie prišlo len deň po tom, ako americký prezident Donald Trump povedal, že Rusku by malo byť umožnené sa do skupiny vrátiť. "Myslím si, že by bolo vhodnejšie mať Rusko vnútri (skupiny). Určite by som znova rád videl skupinu G8," uviedol šéf Bieleho domu v utorok pred stretnutím s rumunským prezidentom Klausom Iohannisom. Členstvo Ruska v skupine G8 bolo pozastavené v marci 2014 v súvislosti s ruskou okupáciou Krymu.


Na pojednávaní so sátorovcami prišli na rad listinné dôkazy

Proces s osmičkou obžalovaných zo zločineckej skupiny speje do záverečnej fázy.

BANSKÁ BYSTRICA. Prezentáciou listinných dôkazov sa dnes začalo pred senátom Špecializovaného trestného súdu (ŠTS) v Banskej Bystrici prerušené hlavné pojednávanie so zločineckou skupinou zvanou „sátorovci“. Predseda senátu prezentoval zápisnice z previerok výpovedí obžalovaných a svedkov, ako aj výpovede poškodených z prípravného konania a ďalšie listinné dôkazy. Pojednávanie, ktoré sa koná za sprísnených bezpečnostných opatrení v Ústave na výkon väzby v Banskej Bystrici, pokračuje v utorok 19. marca čítaním ostatných listinných dôkazov. Očakáva sa, že senát vyhlási dokazovanie za skončené a dá priestor na záverečné reči. Tým sa proces dostáva do záverečnej etapy. Proces so „sátorovcami“ sa začal v polovici mája minulého roku. Prokurátor Úradu špeciálnej prokuratúry predložil obžalobu na štrnásť osôb, z toho bola jedna žena, ale tá medzitým zomrela. Senát na prvom pojednávaní vylúčil na samostatné konanie päť obžalovaných v prípade nelegálnej výroby cigariet Orechovej Potôni a vecou sa zaoberá Okresný súd v Dunajskej Strede. V Banskej Bystrici sa pojednávanie vedie proti ôsmim obžalovaným, z nich jeden je na slobode, ostatní vo väzbe. V äčšine z nich prokurátor kladie za vinu trestný čin založenia, zosnovania a podporovania zločineckej skupiny. Už na prvom pojednávaní sa ku skutkom podľa obžaloby priznal iba Zsolt N., zvaný Čonty a jeho kamarát Juraj B., zvaný Bugi. Čiastočné priznanie vyslovil aj Kristián K., ale iba v tom, že bol členom zločineckej skupiny, v ďalších troch bodoch obžaloby sa cíti nevinný. Medzi obžalovanými je aj bývalý policajt Boris D. Ten vinu popiera a tvrdí, že „sátorovcov“ poznal iba zo služobnej činnosti kriminalistu. Skupina páchala násilnú a ekonomickú trestnú činnosť v Dunajskej Strede, v okresoch Galanta a Komárno, ale aj na iných miestach na území Slovenska a Maďarska od roku 1999 až do roku 2010. Sátora zavraždili vlastní ľudia v decembri 2010 a jeho telo členovia gangu opakovane premiestňovali, aby ho polícia nenašla. Sátorovci súperili o priestor s gangom pápayovcov, ktorí v marci 1999 zahynuli v bare Fontána. Strelcov si údajne objednal Ľudovít Sátor. Všetkým obžalovaným hrozia vysoké nepodmienečné tresty odňatia slobody. Niektorí z obžalovaných sú obvinení aj v prípade nedávno zadržaného starostu obce Dolný Chotár Františka D. a jeho dvoch spoluobžalovaných.


Analytik: Recesia ekonomiky nastane v prvom kvartáli 2020

Recesia nemala dosiahnuť úroveň finančnej krízy z roku 2008.

BRATISLAVA. Eskalujúca obchodná vojna vo svete a čoraz reálnejší tvrdý brexit zhoršujú ekonomické vyhliadky. Najmä prelom mája a júna veľmi zmenil situáciu vo svetovej ekonomike a recesia je už nevyhnutná. V diskusnej relácii na TABLET.TV to povedal partner hedžového fondu Infinity Capital Group Peter Bálint. "Očakávanie obchodnej dohody medzi Čínou a USA padlo. Obchodná vojna má negatívny vplyv na export aj indexy dôvery v ekonomike. Čínsky i juhokórejský export majú vážne problémy. V USA sa pätina ekonomiky už nachádza v recesií, prudko spomalil spracovateľský priemysel a stavebníctvo. Zmenila sa aj výnosová krivka medzi krátkodobými a dlhodobými úrokmi. Výnosy na desaťročných dlhopisoch klesli pod 2% a to je signál, že dlhopisový trh očakáva blížiacu sa recesiu," upozornil Bálint, podľa ktorého sa v najbližšom polroku i na začiatku roku 2020 v globálnej ekonomike stretne viacero negatívnych faktorov. "Recesia je nevyhnutná. Myslím si, že k nej dôjde v prvom kvartáli 2020. Ekonomické spomaľovanie, ktorého sme svedkom v súčasnosti, sa prehupne do recesie. Silnieť bude vplyv obchodnej vojny i pravdepodobného brexitu. Dá sa očakávať, že súčasný rast akcií nevydrží, keď prídu ekonomické výsledky firiem v treťom kvartáli, tak akciový trh padne. Rovnako je príznakom blížiacej sa recesie vysoká cena zlata na svetových trhoch. Zlato je momentálne na päťročných maximách," zdôraznil Bálint. Recesia by však nemala dosiahnuť parametre finančnej krízy z roku 2008, skôr sa bude podobať na spľasnutie internetovej bubliny z rokov 2001-2003. "Vtedy to bola krátka a pomerne plytká recesia. Blížiaca sa recesia nebude mať fatálny dosah na reálnu ekonomiku. V USA je rekordne nízka nezamestnanosť, 3,6%. Tá sa môže zvýšiť napríklad na 6%. Jej rast bude vyzerať hrozivo, ale v skutočnosti sú to stále lepšie čísla, ako boli napríklad v roku 2014," dodal Bálint. Negatívnych správ vo svetovej ekonomike pribúda. Nemecký vplyvný inštitút Ifo varoval, že recesia v nemeckej výrobe sa začína šíriť do iných sektorov. Nemeckí exportéri zápasia so slabším zahraničným dopytom, obchodnými spormi a neistotou pri podnikaní, ktorú spôsobil očakávaný odchod Británie z EÚ. Negatívny vplyv týchto externých faktorov znamená, že nemecká ekonomika pravdepodobne v tomto roku dosiahne len slabý rast.       kva bal ima


Za vraždami 36 ľudí stoja skupiny oddané Líbyjskej národnej armáde

KÁHIRA. Za vraždami 36 ľudí, ktorých ostatky objavili 26. októbra v meste Al-Abyar neďaleko Bengázi, stoja ozbrojené skupiny oddané Líbyjskej národnej armáde. V stredu to uviedla medzinárodná organizácia Human Rights Watch. Väčšinu z obetí strelili do hlavy. Spomínaná organizácia sa odvoláva na príbuzných šiestich obetí, podľa ktorých ľudí zadržali v Bengázi a ďalších oblastiach kontrolovaných ozbrojenými zložkami Chalífa Haftara, veliteľa Líbyjskej národnej armády. Líbya upadla do chaosu po povstaní z roku 2011, počas ktorého zvrhli a zabili diktátora Muammara Kaddáfího.


Masaker v texaskom kostole je výsledkom pomäteného človeka, uviedol Trump

Prezident USA uviedol, že to nie je problém ľahko dostupných zbraní.

TOKIO. Americký prezident Donald Trump uviedol, že nedeľnú masakru v Texase má na svedomí človek "s duševným problémom na najvyššej úrovni". Vyjadril sa tak na tlačovej konferencii počas návštevy Japonska. Úrady strelca identifikovali ako Devina Kelleyho, ktorého pred niekoľkými rokmi prepustili z letectva pre údajné útoky na dieťa a manželku. "Podľa predbežných informácií to bola veľmi vyšinutá osoba. Dlhé obdobie mal mnoho problémov," povedal Trump. "V našej krajine, podobne ako v iných, máme veľa duševných porúch. Toto nie je problém zbraní," dodal prezident. Streľba v baptistickom kostole v Sutherland Springs v americkom štáte Texas si vyžiadala 26 mŕtvych a najmenej 16 zranených. Texaský guvernér Greg Abbott povedal, že to bola najkrvavejšia streľba v histórii štátu. Motív činu útočníka, ktorého našli po naháňačke mŕtveho v jeho aute, nie je jasný. Prípad je predmetom vyšetrovania.


STĹPČEK JAKUBA FILAJe to za nami, môžeme hodnotiť

To povestné srdiečko by nemalo byť len pre hokej, ale aj pre zvyšok krajiny.

Je to za nami, teda aspoň pre Slovensko. Výsledok opäť dáva priestor všetkým gaučovým a facebookovým odborníkom, aby hodnotili a robili závery. Odvolať, odstúpiť, vymeniť, práca s mládežou, viac peňazí na rozvoj infraštuktúry, menej toho politikárčenia, odborníkov na čelo a hlavne systematicky, precízne a so srdiečkom. Žiaľ, nehovoríme, o školstve, zdravotníctve, justícii či ekonomike. Je symptomatické pre túto krajinu, že jediná udalosť, prepáčte Sagan, Zuzulová aj Vlhová, ktorá dokáže vytrhnúť väčšinu krajiny, nielen jej kritickú časť, z každodenného stereotypu (letargie), je hokej. Hoci to každoročné dvojtýždňové drukovanie je vytrhnutím príjemným, nemalo by byť jediným. Princíp, ktorý sa za tohtoročným 14. miestom skrýva, je však rovnaký ako vo všetkých ostatných oblastiach. Keď sa dlhodobo niečo zanedbáva, neriešia sa problémy a rozhodujú o tom ľudia, pre ktorých je osobný benefit nadradený nad výsledok (Široký má tých oblastí viac než len hokej), tak je nevyhnutným výsledkom, že to napokon celé prestane fungovať. Keď už vie väčšina pri hokeji povedať, že je problém, a hlasno žiadať nápravu, tak by bolo načase zapnúť to povestné srdiečko aj pre ďalšie oblasti krajiny. Tie sú totiž oveľa dôležitejšie.


Silné sneženie na strednom i severozápadnom Slovensku komplikuje dopravu

BRATISLAVA. Silné sneženie s dohľadnosťou do 100 m komplikuje dopravu v lokalitách Kremnička, Sverepec, Predmier, Zvolen, Hričovské Podhradie, Horný Hričov a Banská Bystrica. Informuje o tom Slovenská správa ciest (SSC), ktorá na svojom portáli zjazdnost.sk upozorňuje aj na hmlu, ktorá v okolí Šamorína limituje viditeľnosť na 50 m. Cesty na Slovensku sú podľa informácií cestárov zjazdné. Povrch diaľnic a rýchlostných úsekov je prevažne vlhký až mokrý, s výnimkou úseku D3 Hričovské Podhradie - Žilina-Strážov, rýchlostnej cesty R1 v meste Banská Bystrica a R3 - obchvat Hornej Štubne, kde je na vozovkách vrstva kašovitého snehu do dvoch centimetrov. Cesty I. až III. triedy sú na západnom a strednom Slovensku prevažne pokryté vrstvou čerstvého až utlačeného snehu do 3 cm. V hornatejších oblastiach Slovenska môže mať snehová vrstva výšku až päť centimetrov. Na väčšine horských priechodov sú vozovky pokryté vrstvou čerstvého, kašovitého, prípadne utlačeného snehu do 3 cm. Horské priechody Šturec, Donovaly a Čertovica v Banskobystrickom kraji (BBSK) sú v súčasnosti prejazdné pre všetku dopravu, no pozor si dajte najmä na Čertovici v smere do Podbrezovej, šmýka sa tam viacero kamiónov pre neupravené cesty. Informovala o tom hovorkyňa Krajského riaditeľstva Policajného zboru v Banskej Bystrici Mária Faltániová. Spomínané horské priechody boli pre nákladnú dopravu uzavreté od predpoludnia. Ďalší postup bude podľa hovorkyne závisieť od vývoja počasia. "Ak sa zase rozosneží a situácia na cestách sa skomplikuje, opäť ich bude potrebné uzavrieť," konštatovala Faltániová. Vyhnúť sa treba aj ceste za Hnúšťou, v smere do Tisovca, úsek je momentálne neprejazdný.


Českí veterinári našli salmonelu v mäse z Brazílie, dostalo sa aj do reštaurácií

Plošný zákaz dovozu brazílskeho mäsa do Česka nie je podľa rezortu poľnohospodárstva možné zaviesť.

PRAHA. Českí veterinári objavili v kuracom mäse z Brazílie baktérie salmonely. V utorok to oznámil hovorca českej Štátnej veterinárnej správy Petr Vorlíček. V čase odberu vzoriek z dvoch nevyhovujúcich zásielok bolo v skladoch v Královohradeckom kraji a na Vysočine 940 kilogramov mäsa, ďalšie sa už dostalo do stravovacích zariadení. V ďalších piatich tonách mäsa z Brazílie v Olomouckom kraji veterinári zistili vyšší obsah vody, než povoľuje legislatíva. Zásielky sú už sťahované z obehu. Agrárna komora ČR žiada zákaz dovozu mäsa z celého štátu, prípadne zo všetkých juhoamerických chovov. "V tomto prípade ide pre našich spotrebiteľov o vysoko rizikovú záležitosť, ktorá musí byť okamžite, ale zároveň koncepčne riešená, a to nekompromisným zákazom všetkých dovozov tak, aby sa eliminoval vplyv na zdravie," povedal prezident komory Zdeněk Jandejsek. Podľa ministerstva poľnohospodárstva však plošný zákaz dovozu brazílskeho mäsa do Česka nie je možné zaviesť.


Vlhová zabojuje o ďalšie pódiové umiestnenie. Spoznala súperku

O víťazstvo budú bojovať najlepšie pretekárky.

AARE. Francúzka Nastasia Noensová bude súperkou Petry Vlhovej v osemfinále mestských pretekov v paralelnom slalome v utorok podvečer vo švédskom Štokholme. V prípade postupu sa Vlhová vo štvrťfinále stretne s víťazkou súboja Nemky Christiny Gegerovej a Rakúšanky Bernadetre Schildovej. V tzv. mestských pretekoch v paralelnom slalome má právo štartu 12 najlepších žien podľa štartovnej listiny Svetového pohára v slalome a ďalšie štyri podľa štartovky vo Svetovom pohári v súčte všetkých disciplín. Vlhová ako nasadená dvojka v osemfinále narazí na "pätnástku" Noensovú. Súťaží sa systémom vyraďovacích kôl od osemfinále až po finále. V každom kole dvojica absolvuje dve jazdy s výmenou dráhy. Lepší súčet časov rozhodne o postupujúcej. Vlhová je zatiaľ poslednou víťazkou mestských pretekov, keď triumfovala na Nový rok v nórskom Osle. Vo finále tam zdolala svoju najväčšiu rivalku - Američanku Mikaelu Shiffrinovú. Ďalší diel ich vzájomného súboja sa začne v utorok v Štokholme o 17.30 h. Mikaela Shiffrinová (USA-1) - Ragnhild Mowinckelová (Nór-16) Erin Mielzynská (Kan.-9) - Katharina Truppeová (Rak.-8) Chiara Costazzová (Tal-12) - Anna Swennová-Larssonová (Švéd.-5) Irene Curtoniová (Tal.-13) - Wendy Holdenerová (Švaj.-4) Kristin Lysdahlová (Nór.-14) - Frida Hansdotterová (Švéd.-3) Lawrence St. Germainová (Fr.-11) - Katharina Liensbergerová (Rak.-6) Christina Geigerová (Nem.-10) - Bernadette Schildová (Rak.-7) Petra Vlhová (SR-2) - Nastasia Noensová (Fr.-15)


Pánik zrazil Jágra, nedohral zápas na Floride

Hokejisti Chicaga prehrali na ľade Floridy 0:7.

NEW YORK. Hokejisti Floridy Panthers v sobotňajšom zápase NHL zdolali Chicago Blackhawks vysoko 7:0. Svojím prvým hetrikom v severoamerickej profilige sa na tom podieľal Jonathan Marchessault a mužstvo podržal premiérovým čistým kontom v sezóne brankár Panthers James Reimer. Zmaril všetkých 25 striel hostí. "Myslím si, že my sme hrali dobre a oni sú tiež kvalitný tím, samozrejme. Prvé čisté konto ako panter... To je pekné. Chalani dnes pracovali a hrali tvrdo. Ak teraz strelia sedem gólov každú noc, páčia sa mi naše vyhliadky," povedal domáci gólman. Na postup do play-off chýba Floride sedem bodov, získala však dôležité dva. Chicago má na čele Západnej konferencie náskok ôsmich bodov na druhú Minnesotu Wild. Tréner Chicaga John Quenneville po sedemgólovom výprasku nebol taký pozitívny ako Reimer: "Bol to škaredý, škaredý zápas. Prvých tridsať minút sa pravdepodobne vyvíjal správne. Boli sme na tom pomerne fajn a potom jedna vec zmenila celý dej. Či už to bolo frustráciou alebo niečím iným, potom už to nebola zábava." Narážal na situáciu z polovice druhej tretiny, keď sa za stavu 1:0 v 28. minúte nechal pre hákovanie vylúčiť Ryan Hartman a za nešportové správanie dostal ďalšie dve minúty. V oslabení fauloval aj Marcus Krüger a Florida zrazu hrala 1:42 min dlhú presilovku o dvoch hráčov. Tú využil Huberdeau, o minútu neskôr skóroval Marchessault a Panthers viedli už 3:0. Pre útočníka Chicaga Richarda Pánika to bolo značne tvrdé meranie síl. Najprv bol v prvej dvadsaťminútovke vylúčený za hrubosť. V druhej časti hry hipcheckom dohral Jaromíra Jágra, ktorý zase dohral v zápase. Ten nakoniec nedokončil do konca ani Pánik: v 47. min sa pobil s domácim kapitánom Derekom MacKenziem. Obaja boli okrem klasického päťminútového vylúčenia obdarovaní aj trestom do konca stretnutia. Víťazom šarvátky sa podľa špecializovaného serveru hockeyfights.com stal slovenský krídelník. Počas jedenástich minút a pätnástich sekúnd na ľade stihol nazbierať sedemnásť trestných minút. Marián Hossa nebodoval, Tomáš Jurčo v zostave Blackhawks nefiguroval. Hráči Bostonu Bruins v dueli proti NY Islanders ukončili štvorzápasovú sériu prehier a zvíťazili 2:1. Hrdinom sa stal dvojgólový strelec Riley Nash. Dôležitým pre svoj tím určite bol aj kapitán Bostonu Zdeno Chára. Odohral najviac minút zo všetkých hosťujúcich hráčov, v oslabení dokonca najviac zo všetkých (takmer osem a pol minúty). Zblokoval dve strely a napočítali mu až osem bodyčekov. Momentálne sa Bruins nachádzajú na ôsmej, postupovej priečke do play-off. Jedno miesto za nimi sú práve o dva body Islanders, ktorí však majú oproti Bruins ešte jedno stretnutie k dobru. Jaroslav Halák celý zápas presedel na striedačke Islanders. Edmonton Andreja Sekeru zdolal najslabší tím celej NHL Colorado Avalanche 4:1. Slovenský bek si pripísal dve asistencie. Los Angeles Kings aj s Mariánom Gáboríkom v zostave nestačili na New York Rangers a prehrali 0:3. Hokejisti Vancouvru zvíťazili na ľade Minnesoty 4:2 v sobotňajšom zápase NHL. Dva presné zásahy si pripísal v úvode druhého dejstva útočník hostí Reid Boucher, po jednom pridali Jack Skille a 20-ročný Brock Boeser, ktorý skóroval hneď pri svojej premiére v zámorskej profilige. Domáci sa v závere pokúsili duel zdramatizovať, ale na góly Ryana Sutera a Erica Staala už nenadviazal žiadny z ich spoluhráčov. Columbus doma uspel v stretnutí s Philadelphiou tesne 1:0 zásluhou Alexandra Wennberga. Švédsky center sa presadil v 34. minúte. NHL - výsledky: Gól: 34. Wennberg (Quincey) Góly: 58. Suter (Spurgeon, Hanzal), 59. E. Staal (Dumba, Brodin) - 21. Boucher (Horvat, Stecher), 26. Boucher (Shore), 32. Boeser (Horvat, Bärtschi), 34. Skille (Sutter) Góly: 8. R. O´Reilly (Ennis, Okposo), 10. E. Kane (Bogosian, R. O´Reilly), 23. Eichel (Kulikov, Okposo), 26. Kulikov (Ennis, Eichel), 34. Eichel (S. Reinhart, Falk) - 10. Connor Brown, 23. Matthews (Hunwick, W. Nylander) Góly: 21. Barkov (Huberdeau, Demers), 31. Huberdeau (Barkov, Yandle), 32. Marchessault (Barkov, Huberdeau), 45. Marchessault (Sceviour), 48. Marchessault (Huberdeau, Trocheck), 48. Bjugstad (Sceviour, Pysyk), 52. R. Smith (Trocheck) /Slovenský hokejista Marián Hossa strávil na ľade 19 minút a 23 sekúnd, raz ohrozil bránu súpera a pripísal si jeden mínusový bod. Richard Pánik (obaja Chicago Blackhawks) strávil na ľade 11 minút a 15 sekúnd, dva razy vystrelil na bránu súpera, pripísal si jeden hit a 17 trestných minút/ Góly: 10. S. Weber (Markov, Galchenyuk), 22. Markov (Pacioretty, Lehkonen), 26. Markov - 33. Pageau (Hoffman) Góly: 38. Zajac (Hall) - 23. Aho (Lindholm, Dahlbeck), 50. Skinner, 57. Aho (D. Ryan) Góly: 11. Tavares (Josh Bailey, Nelson) - 11. Riley Nash, 45. Riley Nash (D. Moore) /Slovenský obranca Zdeno Chára (Boston Bruins) odohral 23 minút a 32 sekúnd, pripísal si jeden plusový bod, jeden raz ohrozil bránu súper, zablokoval dve strely a pripísal si osem hitov/ Góly: 29. Barbašev (Parayko, Jakupov), 48. Schwartz (Brodziak, Bouwmeester) - 18. Brouwer (Gaudreau, Versteeg), 51. Bartkowski (Gaudreau, Monahan), 65. Monahan (Giordano, Frolík) Góly: 9. Ovečkin (Bäckström, Johansson), 56. Winnik (Orlov, Shattenkirk), 56. Williams (Shattenkirk), 59. Winnik (Beagle, Orpik) - 53. Holland (Duclair) Góly: 5. Sissons (C. Wilson, C. Smith), 16. McLeod (Josi, Watson), 25. Neal (Johansen, Arvidsson), 35. Subban (C. Smith, C. Wilson), 46. Sissons (C. Smith, C. Wilson), 58. Neal (Johansen, Josi), 60. Arvidsson (Irwin) - 25. Marleau (Burns, J. Thornton), 37. Braun (Meier, DeMelo) Góly: 2. Pouliot (Benning, Kassian), 11. Draisaitl (Caggiula, McDavid), 49. Caggiula (Nugent-Hopkins, SEKERA), 56. Nugent-Hopkins (SEKERA, Russell) - 3. Andrighetto (Barberio) /Slovenský hokejista Andrej Sekera (Edmonton Oiilers) strávil na ľade 19 minút a 42 sekúnd, pripísal si dve asistencie, bránu súpera neohrozil/ Góly: 34. Stepan (B. Smith, Zuccarello), 42. Zibanejad (McDonagh), 59. Rick Nash (Zibanejad, Girardi) /Slovenský hokejista Marián Gáborík (Los Angeles) strávil na ľade 13 minút a 27 sekúnd, bránu súpera ohrozil jednou strelou a pripísal si jeden mínusový bod/


Trump pricestuje v júni na štátnu návštevu Londýna

Americký prezident bude hosťom kráľovnej Alžbety II.

LONDÝN. Americký prezident Donald Trump pricestuje v júni na štátnu návštevu Veľkej Británie, kde bude hosťom kráľovnej Alžbety II. Oznámil to v utorok Buckinghamský palác. Ako uviedol, Trump a jeho manželka Melania "prijali pozvanie jej veličenstva kráľovnej". Návšteva sa podľa paláca uskutoční 3. až 5. júna.Americký prezident navštívil Britániu oficiálne už aj minulé leto, nešlo však o štátnu návštevu, ktorá typicky zahŕňa aj ceremónie ako banket s kráľovnou v Buckinghamskom paláci. Trump by sa mal okrem toho zúčastniť aj na na spomienkových slávnostiach pri príležitosti 75. výročia vylodenia sa spojeneckých vojsk v Normandii, ktoré sa majú uskutočniť v južnom meste Portsmouth.


Lubyová vyčíta Slovenskej akadémii vied nedostatky, jej zánik vylúčila

Ministerka reagovala na vyjadrenie šéfa SAV Šajgalíka.

BRATISLAVA. Zákonom vyžadované podklady potrebné pre transformáciu jednotlivých 48 ústavov Slovenskej akadémie vied (SAV) na verejné výskumné inštitúcie mali až na štyri výnimky množstvo nedostatkov, neboli doručené v zákonnej lehote, pričom dodnes nie sú kompletné. Novinárom to na utorkovom brífingu povedala ministerka školstva Martina Lubyová. Reagovala tak na slová šéfa SAV Pavla Šajgalíka, podľa ktorého ak sa riadne nedokončí proces transformácie ústavov SAV na verejné výskumné inštitúcie, akadémia môže zaniknúť. Lubyová takýto scenár vylučuje. "Transformácia sa začala pripravovať ešte na jeseň 2014, prebehnúť to malo k 1. januáru 2016. Na preklopenie na verejných výskumných inštitúcií potrebovali dodať podklady do 1. apríla 2018. Ministerstvo by ich skontrolovalo a vyzvalo by SAV na doplnenie do 31. mája 2018," uviedla ministerka školstva. "Ak by bolo všetko doplnené, od 1. júla by zaregistrovalo tých asi 50 inštitúcií. Ale podklady boli dodané v posledný deň lehoty, pričom sa zistilo, že viacero zákonných náležitostí chýba," povedala Lubyová s tým, že absentovali napríklad údaje o členoch dozorných rád. Ministerstvo školstva našlo aj v dodaných podkladoch asi 40 nezrovnalostí. "Ešte 21. mája sme zaslali SAV výzvu na doplnenie a opravu. Ale doklady nie sú kompletné dodnes, nebolo preto možné vykonať registráciu," ozrejmila šéfka rezortu. Keďže podľa Lubyovej bola obava, aby sa SAV neocitla v právnom vákuu, 11. júna sa na rokovaní parlamentného školského výboru do zákona vsunuli opatrenia, aby sa tomu zabránilo. "Bol teda predĺžený termín na registráciu na verejné výskumné inštitúcie. Toto bol predmet rýchlej novely, prezident Andrej Kiska ju ale vetoval. Stalo sa teda to, že sa jednotlivé ústavy SAV stali verejnými výskumnými inštitúciami , momentom ich založenia je marec. Sú založené, ale nestihli sa registrovať," konštatovala Lubyová s tým, že ústavom nič nebráni, aby sa urýchlene registrovali ako verejné výskumné inštitúcie podľa súčasného zákona. Šajgalík podotkol, že SAV už mala byť transformovaná, ale ústavy stále nie sú zapísané v registri a akadémia sa nachádza v právnom vákuu. Ministerstvo školstva podľa Šajgalíka žiada ďalšie listiny. Šéf SAV zdôraznil, že jeho inštitúcia si svoje povinnosti potrebné na transformáciu splnila. Dodala aj doklady, ktoré podľa nej idú nad rámec zákona. Napriek tomu žije v neistote a čaká na verdikt.


Polícia uzavrela Donovaly pre kamióny dlhšie ako desať metrov

DONOVALY. Polícia krátko po poludní uzavrela v stredu pre nákladné motorové vozidlá dlhšie ako desať metrov prejazd cez horský priechod (HP) Donovaly. V oblasti sneží. TASR o tom informovalo Operačné stredisko Krajského riaditeľstva Policajného zboru v Banskej Bystrici.


Luis ukázal krvavú ranu. Nerob z toho cirkus, reagoval vinník Suárez

Futbal je pre chlapov a ja nebudem publikovať fotky po každom zápase, tvrdil Luis Suárez.

BRATISLAVA. Z priehlavku mu tiekla krv, akoby mu nohu niekto prevŕtal klincom. Obranca Atlética Madrid Felipe Luis zverejnil na instagrame takúto fotku s textom: „Našťastie sa ma nedotkol." Iste, že to myslel ironicky. Stalo sa mu to v 83. minúte piateho kola španielskej ligy v súboji proti Luisovi Suárezovi. Útočník Barcelony šiel do akcie dosť bezohľadne a surovo Luisovi pristúpil nohu. Loading
 ... „Futbal je pre chlapov a čo sa na trávniku stane, to by tam aj malo zostať. Ak by niekto vždy, keď schytá úder, publikoval fotky na instagrame, celé by sa to zmenilo na cirkus. Futbal je pre chlapov a ja nebudem publikovať fotky po každom zápase,“ citovali španielske médiá po zápase útočníka Barcelony. Suárez je známy, že má dve tváre. Je senzačný futbalista, ale často neudrží nervy. Trikrát bol potrestaný, že pohrýzol protihráča. Luis z Atlética tiež nie je žiadne neviniatko. Práve on je známy podobnými zákrokmi. V minulej sezóne bol vylúčený po tom, čo po brutálnom zákroku takmer ukončil kariéru Lionela Messiho. Práve najlepší hráč sveta za minulý rok zápas s Atléticom nedohral. „Messi má trhlinu v slabinách pravej nohy. Odhadom nám bude chýbať tri týždne," oznámil barcelonský klub na svojej webovej stránke. Historicky najlepší strelec katalánskeho klubu a päťnásobný najlepší futbalista sveta sa zranil pri bežnom súboji o loptu s Diegom Godínom. Príde o zápasy domácej súťaže so Sportingom Gijón, Celtou Vigo a tiež o Ligu majstrov s Borussiou Mönchengladbach. S reprezentáciou Argentíny, ktorú vedie ako kapitán, zrejme nestihne kvalifikačné zápasy o postup na majstrovstvá sveta proti Peru a Paraguaju. Na ihrisko by sa mal vrátiť 15. októbra v dueli s La Coruňou. S ôsmimi gólmi najlepší strelec Barcelony v sezóne mal s pravým trieslom problémy už na začiatku mesiaca, keď bol nútený predčasne opustiť národný tím. V treťom ligovom kole proti Alaves tak začal na lavičke a aj v tomto dueli Barça stratila body. „Chcel by som mať titul z medicíny, ale vybral som si futbal. Snažíme sa o Messiho starať, ale bolesť sa vracia. S takým kalendárom je dbať o Messiho ťažké. Keď je Messi zranený, tak to je strata pre všetkých, aj pre futbal," uzavrel tréner Barcelony Luis Enrique.


Liverpool vyhral európsky Superpohár, rozhodol až po penaltách

Góly: 48. a 95. Mane - 36. Giroud, 101. Jorginho (z 11 m) Rozhodovala: Frappartová (Fr.). ŽK: Henderson, Alexander-Arnold - Azpilicueta Rozstrel: Firmino 1:0, Jorginho 1:1, Fabinho 2:1, Barkley 2:2, Origi 3:2, Mount 3:3, Alexander-Arnold 4:3, Emerson 4:4, Salah 5:4, Abraham nedal Liverpool: Adrian - Gomez, Matip, Van Dijk, Robertson (91. Alexander-Arnold) - Milner (64. Wijnaldum), Fabinho, Henderson - Oxlade-Chamberlain (46. Firmino), Salah, Mane (103. Origi) Chelsea: Arrizabalaga - Azpilicueta, Zouma, Christensen (85. Tomori), Emerson - Jorginho, Kante, Kovačič (101. Barkley) - Pulišič (74. Mount), Giroud (74. Abraham), Pedro ISTANBUL. Futbalisti FC Liverpool zdolali Chelsea Londýn 5:4 v penaltovom rozstrele a stali sa víťazmi stredajšieho 44. ročníka Superpohára UEFA, ktorý sa v Istanbule skončil po riadnom hracom čase 1:1 a po predĺžení 2:2. V prvom čisto anglickom dueli o európsky Superpohár, ktorý prvýkrát rozhodovala žena Stéphanie Frappartová z Francúzska, sa hráči Liverpoolu tešili z jeho štvrtého zisku. Úradujúceho víťaza Európskej ligy dostal do vedenia rutinérskym zakončením v 36. minúte Olivier Giroud po prihrávke od Christiana Pulišiča. Víťaz Ligy majstrov Liverpool v 48. minúte vyrovnal zásluhou Sadia Maneho. Na štadióne Besiktasu sa muselo predlžovať, v extračase dostal LFC do vedenia Mané, no Jorginho z penalty vyrovnal. O triumfe zverencov Jürgena Kloppa nad tímom kouča Franka Lamparda rozhodol až rozstrel, v ktorom uspeli 5:4. Pred rokom sa v estónskom Talline zo zisku tejto trofeje tešilo Atlético Madrid, ktoré zdolalo mestského rivala Real 4:2 po predĺžení. Len druhýkrát po roku 2013 sa stalo, že Superpohár UEFA rozhodol rozstrel. Vtedy v ňom Chelsea prehrala s Bayernom Mníchov 4:5 (2:2 pp).


Lombardia a Benátky rozhodujú v referende o väčšej autonómii

RÍM. V talianskych regiónoch Lombardsko a Benátsko sa v nedeľu koná referendum o ich väčšej autonómii. Predstavitelia dvoch z najbohatších oblastí krajiny chcú hlasovaním dosiahnuť väčšiu kontrolu nad financiami a administratívou vrátane správy imigračnej politiky, vzdelávacieho systému a priemyslu. Výsledky referenda, ktorého organizácia stála 55 miliónov eur, budú nezáväzné, môžu však Rímu odoslať silné posolstvo, píše britský denník The Guardian.Oba regióny v minulosti viedli kampaň za úplnú nezávislosť od Ríma, ich lídri však zdôrazňujú, že tentoraz je referendum o autonómii a nie o odtrhnutí sa od Talianska.


Prešov vstupuje do skupinovej časti Ligy majstrov. Prvým súperom sú Francúzi

Slovenský zástupca si vybojoval účasť v hlavnej fáze vďaka úspešnej kvalifikácii.

PREŠOV. Zápasom Besiktas Mogaz HT (Tur.) - ABC/UMinho Braga (Portug.) 33:31 sa v stredu začal nový ročník Ligy majstrov v hádzanej mužov. A-skupina (víťaz priamo do štvrťfinále, tímy na 2. - 6. mieste do osemfinále): Telekom Veszprém (Maď.) FC Barcelona Lassa (Šp.) Paríž Saint-Germain Handball (Fr.) Bjerringbro Silkeborg (Dán.) Orlen Wisla Plock (Poľ.) SG Flensburg-Handewitt (Nem.) Kadetten Schaffhausen (Švaj.) THW Kiel (Nem.) B-skupina (víťaz priamo do štvrťfinále, tímy na 2. - 6. mieste do osemfinále): Rhein-Neckar Löwen (Nem.) KS Vive Tauron Kielce (Poľ.) HC Vardar Skopje (Maced.) HC Prvo plinarsko društvo Záhreb (Chor.) HC Meškov Brest (Biel.) MOL-Pick Szeged (Maď.) Celje Pivovarna Laško (Slovin.) IFK Kristianstad (Švéd.) C-skupina (prví dvaja do play-off o účasť v osemfinále): Naturhouse La Rioja (Šp.) HC Metalurg Skopje (Maced.) Čechovskí Medvedi (Rus.) Montpellier HB (Fr.) Elverum Hanball (Nór.) Tatran Prešov (SR) D-skupina (prví dvaja do play-off o účasť v osemfinále): HBC Nantes (Fr.) Team Tvis Holstebro (Dán.) HC Motor Záporožie (Ukr.) Besiktas Mogaz HT (Tur.) Dinamo Bukurešť (Rum.) ABC/UMinho Braga (Portug.) Aj v sezóne 2016/2017, teda druhý rok po sebe, si budú môcť zahrať v hlavnej súťaži hádzanári Tatrana Prešov, a to vďaka prelomeniu kvalifikačného prekliatia. Vlani mali istotu miestenky medzi elitou, tentoraz však museli zvládnuť nástrahy kvalifikácie a na domácom turnaji 1. skupiny v konkurencii RK Gorenje Velenje (Slovin.), Riihimäen Cocks (Fín.) a Red Boys Differdange (Lux.) sa im to aj podarilo. Prešovčania prelomili sériu kvalifikačných nezdarov v Lige majstrov, keď uspeli na šiesty pokus a v domácom prostredí zvládli túto úlohu až na tretíkrát. Pred rokom prišlo k rozšíreniu Ligy majstrov z 24 na 28 účastníkov i zmene formátu súťaže, ktorý nepriamo rozdeľuje tímy do dvoch úrovní. Prešovčania budú hrať s družstvami papierovo nižšej výkonnostnej kategórie, čo okúsili na vlastnej koži aj v sezóne 2015/2016. Lanské účinkovanie v Lige majstrov im však veľa radosti neprinieslo, keď so ziskom len štyroch bodov (bilancia 2 - 0 - 8) obsadili v C-skupine až posledné šieste miesto. Odčiniť to môžu v aktuálnej edícii, ktorej júlový žreb určil, že v prípade postupu z kvalifikácie si v C-skupine zmerajú sily s tímami Naturhouse La Rioja (Šp.), HC Metalurg Skopje (Maced.), Čechovskí Medvedi (Rus.), Montpellier HB (Fr.) a Elverum Hanball (Nór.). S dvoma z nich (Naturhouse a Medvedi) sa stretli aj pred rokom, s Metalurgom majú skúsenosti (vrátane čerstvých neradostných) zo SEHA ligy. Prvou prekážkou pre Prešovčanov bude francúzsky Montpellier. Proti víťazovi Ligy majstrov 2002/2003 nastúpia na duel prvého kola v nedeľu 25. septembra o 17.00 h (rozhodujú Maďari Ferenc Bonifert a Viktor Oláh). Ešte pred cestou do Francúzska sa však zverenci trénera Rastislava Trtíka zastavia v Modre na extraligovú predohrávku. V najvyššej domácej súťaži sú zatiaľ bez zaváhania, predtým získali aj Česko-slovenský pohár a uspeli v kvalifikácii Ligy majstrov. Skupinová fáza:  21. septembra 2016 - 12. marca 2017 Osemfinále:  22. marca - 2. apríla 2017 Štvrťfinále:  19. - 30. apríla 2017 Final Four:  3. - 4. júna 2017 Prešovčanom však na nálade nepridali výsledky dvoch ostatných duelov v SEHA League, keď s dvoma účastníkmi Ligy majstrov utrpeli prehry - s Metalurgom (21:27) a s Vardarom (21:38). Montpellier, ktorého posilami sú spojka Valentin Porte, pivot Miha Žvižej a brankár Nikola Portner, čaká vstup do ligovej súťaže vo štvrtok večer doma proti Toulouse. Na turnaji Trophée des champions stroskotal v semifinále na rivalovi z parížskeho PSG (27:32) a v boji o 3. miesto zvíťazil nad tímom Saint Raphael (33:27). Aj vzájomná bilancia favorizuje francúzsky klub, ktorý v rámci skupinovej fázy Ligy majstrov 2010/2011 vyhral v Prešove 33:31 a doma zdolal úradujúceho slovenského šampióna 40:25. Štvrtok 22. 9.: 18.00 h SELČ Čechovskí Medvedi (Rus.) - Naturhouse La Rioja (Šp.) Sobota 24. 9.: 17.30 h HC Metalurg Skopje (Maced.) - Elverum Hanball (Nór.) Nedeľa 25. 9.: 17.00 h Montpellier HB (Fr.) - Tatran Prešov (SR) Podľa formátu, ktorý zaviedli v Lige majstrov vlani, sa opäť bude hrať najskôr skupinová fáza (4 skupiny), potom dve kolá vyraďovacej časti a turnaj Final Four. V základnej A- a B-skupine (s elitnou šestnástkou nasadených klubov) bude účinkovať po osem tímov, ktoré sa stretnú systémom každý s každým doma - vonku. Ich víťazi sa priamo kvalifikujú do štvrťfinále, posledné dve družstvá v súťaži skončia a zvyšných desať pokračuje v prvom kole (osemfinálovej) vyraďovacej fázy. V šesťčlenných C- a D-skupine sa stretnú družstvá navzájom doma - vonku. Prvé dva z každej skupiny odohrajú semifinále play-off o dve miestenky do prvého kola vyraďovacej časti. Ostatné družstvá ďalej nepokračujú. Do úvodného kola vyraďovacej fázy sa teda kvalifikuje dovedna 12 klubov - 10 (2. - 6. z A+B-skupiny) a 2 (víťazi semifinále play-off z C+D-skupiny), ktoré utvoria šesť dvojíc a v dvojzápasoch (doma - vonku) budú bojovať o šesť miesteniek do ďalšej fázy. Tam sa pridajú už aj dva priamo kvalifikované tímy - víťazi A- a B-skupiny, nasledovať bude klasické štvrťfinále o účasť na turnaji Final Four.


Prečo si obhrýzate nechty a ako môžete prestať?

Nechty si obhrýza až tretina detí, vedci hľadali príčiny a riešenia zlozvyku.

BRATISLAVA. Človeka nemusíte dobre poznať, aby ste zistili či si obhrýza nechty. Všetko prezradia ruky. Nechty sú neprirodzene krátke, atypického tvaru a v extrémnych prípadoch ich obopínajú krvavé ranky. A ak človeku končeky prstov nevidíte, možno je to preto, že ich má práve v ústach. Obhrýzanie nechtov je bežný zlozvyk detí a dospievajúcich ľudí. Predpokladá sa, že z detí vo veku 7 až 10 rokov si obhrýza nechty zhruba tretina. V pubertálnom veku podiel dokonca narastá, zlozvyk má približne 45 percent ľudí. Ľudia zväčša nemajú „obľúbený“ prst a ohrýzajú si všetky nechty rovnomerne. Nad psychologickou príčinou obhrýzania nechtov sa zamýšľal už Sigmund Freud. Argumentoval (ako inak) psychosexuálnym vývinom človeka počas jeho orálneho štádia v prvom roku života. Ako je pre Freuda príznačné, orálnu fixáciu pripísal vzťahu s matkou, respektíve príliš dlhému alebo prikrátkemu dojčeniu. Okrem ohrýzania nechtov podľa neho má fixácia aj ďalšie prejavy - fajčenie, sarkastickú osobnosť človeka, alkoholizmus a vrelý vzťah k orálnemu sexu. Časť terapeutov zas v ohrýzaní nechtov vidí tendencie k sebapoškodzovaniu, prípadne prejav úzkosti. Výskumníci z britskej Univerzity v Readingu sa rozhodli otestovať okolnosti obhrýzania pomocou štyroch rozličných situácií. Výsledky publikoval časopis Behaviour Research and Therapy. Štyridsať účastníkov štúdie nechali osamote (nuda), nechali ich riešiť matematické úlohy (frustrácia), pokarhali ich za obhrýzanie nechtov (upriamenie pozornosti) a rozprávali sa s nimi (odpútanie pozornosti). Účastníci si najviac obhrýzali nechty v prípade, že sa nudili alebo boli frustrovaní. Najmenej podliehali zlozvyku počas konverzácie a po tom, čo ich za obhrýzanie napomenuli. V snahe prevziať nad zlozvykom kontrolu si treba uvedomiť širšie súvislosti. Obhrýzanie zvykne sprevádzať niektoré ochorenia, napríklad hyperaktivitu, opozičnú vzdorovitú poruchu (ODD), či Tourettov syndróm. Aby bolo možné problém riešiť, je potrebné identifikovať situácie, pri ktorých k obhrýzaniu nechtov dochádza. Ohrýzanie nechtov nie je iba estetický problém, ale môže spôsobiť zdravotné komplikácie. Denne sa dotýkame desiatok až stoviek predmetov. Viaceré z nich sú preukázateľne zamorené baktériami - klávesnica, mobilný telefón, kľučky, bankovky či mince. Napríklad na centimetri štvorcovom klávesnice sa v priemere nachádza cez 3,5 milióna baktérií, okrem iných aj E.coli, stafylokok, či salmonela. Baktérie sa pod nechtami a na rukách usádzajú aj pri primeranej hygiene. Do organizmu preniknú cez ústnu sliznicu a zvyšuje sa riziko bakteriálnych a vírusových infekcií, ako aj výskyt hnisavých pľuzgierov v ústach a ich okolí. Škodlivé mikroorganizmy sa z ústnej dutiny môžu dostať aj priamo do žalúdka a spôsobiť infekciu tráviaceho traktu. Prichádza bolesť brucha alebo hnačky. Ak si ľudia zubami odtŕhajú kožu okolo nechtov, môžu si vyvolať zápaly v okolí nechtového lôžka. Prsty môžu opuchnúť a zapáliť sa. Okusovanie poškodzuje aj samotný necht. Je náchylnejší na plesňové ochorenia a dlhodobé ohrýzanie deformuje rast a tvar nechtov. Obhrýzanie ohrozuje aj zuby a ďasná - sklovina sa oslabuje a poškodzuje, ďasno sa môže zapáliť. V kanadskom výskume prišli vedci k záveru že v liečbe obhrýzania neosvedčili tresty a ani placebo. Keďže viacerí odborníci vnímajú obhrýzanie za vžitý zvyk, a nie otázku citového rozpoloženia, za kľúčovú považujú systematickú zmenu návykov za pomoci behaviorálnej terapie. Na ceste k sebakontrole možno využiť nasledujúce tipy a pomôcky: DOI: 10.1177/000992289002901201 DOI: 10.1016/j.brat.2006.07.013


Na streche Aupark Tower umiestnili úle

Cieľom projektu je snaha podporiť biodiverzitu v meste.

BRATISLAVA. Na streche administratívnej budovy Aupark Tower v Bratislave umiestnili úle. Ide o prvú administratívnu budovu, ktorá má na svojej streche tisícky včiel. Cieľom tohto projektu je podpora biodiverzity v meste. Projekt včelích úľov pripravil Aupark Tower v spolupráci s nákupným centrom Aupark. Informovala o tom Katarína Šutarová z agentúry Like.Úle umiestnili v júni a o včely sa týždenne starajú profesionálni včelári. Úle sú umiestnené na zelenej terase v dostatočnej vzdialenosťou od fasády a okien budovy. Umiestnenie úľov na zelenej streche ocenili aj samotní nájomníci. „Iniciatívu majiteľa budovy vítam a nemám obavu z bezpečnosti. Včely sú neoddeliteľnou súčasťou nášho prostredia, bez včiel by život, tak ako ho poznáme, nebol možný,“ uviedla Linda Oravcová zo spoločnosti Biogen, ktorá sídli v budove najbližšie k úľom.Budova Aupark Tower sa stavbou hmyzieho hotela a včelích úľov pridala k celosvetovej iniciatíve podpory a ochrany opeľovačov, ktoré sú dôležité pre prežitie ľudstva. „Ochrana životného prostredia už začína byť zodpovednosťou nielen špecializovaných štátnych inštitúcií, miest či tretieho sektora, ale každého z nás vrátane firiem,“ povedal Martin Šmigura, riaditeľ spoločnosti WOOD & Company Real Estate, ktorá okrem iných vlastní aj budovu Aupark Tower.Podobné projekty vznikajú aj v ďalších európskych metropolách ako napríklad v slovinskej Ľubľane alebo v rakúskej Viedni. Budova Aupark Tower chce upozorniť na potrebu zachovania včelstiev nielen úľmi na svojej streche. V rámci projektu „včely v meste“ pripravuje pre nájomníkov správca budovy aj edukačné aktivity o tradíciách a včelárskych technikách pre nájomníkov, ale i verejnosť.


Trump predĺžil platnosť existujúcich sankcií voči KĽDR

Platonosť bola opakovane predĺžená Trumpom a predchádzajúcimi vládami.

WASHINGTON. Americký prezident Donald Trump predĺžil v piatok platnosť existujúcich sankcií voči Severnej Kórei o jeden rok a ako dôvod uviedol "nezvyčajnú a mimoriadnu" hrozbu, ktorú predstavujú jej jadrové zbrane. Informovala o tom agentúra Jonhap. Vo výnose zaslanom Kongresu Trump uviedol, že obnovuje "národný mimoriadny stav" v súvislosti s jadrovou hrozbou Severnej Kórey, po prvý raz vyhlásený v roku 2008. Mimoriadny stav by sa podľa zákona automaticky skončil, ak by ho prezident každoročne neobnovil v období 90 dní pred vypršaním jeho platnosti. "Existencia a riziko šírenia štiepneho materiálu použiteľného v zbraniach na Kórejskom polostrove a činy a politika severokórejskej vlády stále predstavujú nezvyčajné a mimoriadne ohrozenie národnej bezpečnosti, zahraničnej politiky a hospodárstva Spojených štátov," napísal Trump. Platnosť nariadenia, ktoré požaduje sankcie voči Severnej Kórei v súvislosti s jej jadrovým programom a programom balistických rakiet, bola opakovane predĺžená Trumpom a predchádzajúcimi vládami. Druhý summit medzi Trumpom a severokórejským vodcom Kim Čong-unom sa vo februári skončil bez dosiahnutia dohody po tom, ako USA trvali na úplnej denuklearizácii a KĽDR žiadala, aby boli niektoré americké sankcie zrušené vopred, pripomína Jonhap.


Mečiar bude v televízii diskutovať o svojich amnestiách

Expremiér Vladimír Mečiar bude večer spolu s Bélom Bugárom hosťom diskusnej relácie Téma dňa na televízii TA3.

BRATISLAVA. Téma zrušenia Mečiarových amnestií vyprovokovala k verejnému vystúpeniu aj ich autora. Dlhoročný predseda HZDS a bývalý premiér Vladimír Mečiar pod vedením moderátora Petra Bielika diskutovať s Bélom Bugárom, predsedom koaličnej strany Most - Híd v relácii Téma dňa. Informáciu pre SME potvrdila riaditeľka TA3 Martina Kyselová. „Bude to klasicky naživo vysielaná relácia Téma dňa s dvoma hosťami, ktorí budú spoločne v štúdiu,“ hovorí. Ide o klasický diskusný formát, ktorý je exkluzívny obsadením a témou. Vladimír Mečiar už dlhšie na verejnosti nevystupuje. Naposledy sa ho médiám podarilo verejne zachytiť na pohrebe jeho dlhoročného spolupracovníka Augustína Mariána Húsku, pred tým poskytol krátky rozhovor po pohrebe ďalšieho straníckeho kolegu, Romana Hofbauera. Na politické témy sa však zásadne odmietal vyjadrovať, hovoril o tom, ako sa doma stará o ovocné stromy a venuje sa chovu oviec. Televízia sa pre Bugára ako oponenta rozhodla kvôli tomu, že ako jeden z mála súčasných politikov bol v parlamente už v čase udelenia amnestií. „My sme pána Mečiara oslovili a po niekoľkých dňoch komunikácie napokon súhlasil s účasťou,“ vysvetľuje Kyselová. Takzvané Mečiarove amnestie sa v spoločnosti v posledných dňoch opäť stali témou. Poslanec Ján Budaj z klubu OĽaNO v parlamente predložil návrh na ich zrušenie, o ktorom by sa malo v pléne hlasovať na marcovej schôdzi. Okrem toho v pondelok vznikla na internete verejná petícia, ktorá zrušenie amnestií podporuje. Podpísali sa pod ňu mnohé osobnosti verejného života, okrem iných napríklad tenistka Dominika Cibulková, spevák Richard Müller či rektor Slovenskej technickej univerzity Robert Redhammer. Koncom januára bývalí ústavní sudcovia a ľudia, ktorí sa venujú ústavnému právu, vyhlásili, že zrušenie amnestií je možné. Aj premiér Robert Fico zo Smeru cez víkend pripustil, že ak to odobrí Ústavný súd, zrušenie amnestií by taktiež podporil.


Tuniské moslimky si môžu ženícha vybrať slobodne, už nemusia prihliadať na vieru

TUNIS. Tunisko v rámci opatrení zameraných na zlepšenie ženských práv v krajine zrušilo desiatky rokov platný zákaz, podľa ktorého sa moslimky nemohli vydávať za mužov-nemoslimov. Hovorkyňa prezidentskej kancelárie Sajda Garrašová vo štvrtok informovala, že zákon, ktorý vstúpil do platnosti v roku 1973, už prestal platiť. Predpokladá sa, že zrušenie danej právnej normy sa v tejto severoafrickej islamskej krajine začne rešpektovať a dodržovať okamžite, domnieva sa agentúra DPA. "Blahoželám Tunisankám, že získali právo slobodne si vybrať svojho partnera," napísala na svojej facebookovej stránke Garrašová. Zákon predtým nariaďoval nemoslimským mužom konvertovať na islam, ak si chceli vziať za manželku ženu moslimského vierovyznania. S návrhom zrušiť túto legislatívnu normu a navyše poskytnúť ženám rovnaké dedičské právo, aké majú muži, prišiel minulý mesiac tuniský prezident Bádží Káid Sabsí. Podľa islamského práva šaría totiž moslimská dcéra dedí len polovicu toho, čo dostáva z majetku syn. Tuniská ústava, prijatá v roku 2014, definuje islam ako štátne náboženstvo. Sabsího návrh vyvolal v Tunisku všeobecnú diskusiu. A to aj napriek tomu, že v porovnaní s inými arabskými štátmi je táto krajina z všeobecného hľadiska pokrokovejšou, čo sa týka presadzovania ženských práv.


Evakuácia Avdijivky pokračuje, z Donbasu nehlásia nové obete

Z Avdijivky, ktorého obyvatelia sú stále bez vody, elektriny i tepla, evakuovali už 290 ľudí.

KYJEV. Obnovenie bojov na východe Ukrajiny si za posledných 24 hodín nevyžiadalo žiadne obete na životoch v radoch ukrajinských ozbrojených síl. Zranení však boli dvaja vojaci, informoval v nedeľu podľa agentúry Ukrinform hlavný štáb vládnej tzv. protiteroristickej operácie (ATO). Štáb ATO súčasne informoval, že proruskí separatisti aj dnes "aktívne používajú ťažké zbrane". Ide o delostrelectvo a tanky. Štáb ATO však vo svojom vyhlásení konštatoval "deeskaláciu napätia", ktorá sa prejavila znížením intenzity ostreľovania pozícií vládnych síl. Agentúra Ukrinform informovala, že v nedeľu začali práce na oprave poškodených elektrického vedenia, ktorým sa zásobuje tepláreň a vodáreň v meste Avdijivka, kde bola počas uplynulého týždňa najhoršia situácia. Kvôli opravárenským prácam sa obe strany konfliktu dohodli na dočasnom prímerí, ktoré sa podľa Organizácie pre bezpečnosť a spolupráce v Európe dodržiava. Z Avdijivky, ktorého obyvatelia sú stále bez vody, elektriny i tepla, evakuovali do nedele 290 ľudí. Od vypuknutia krízovej situácie - 29. januára - miestne úrady v Avdijivke poskytli pomoc vyše 10-tisíc obyvateľom mesta, ktorí majú k dispozícii teplú stravu z troch poľných kuchýň, ohrevne i potravinové balíčky, ktorých bolo vydaných vyše 5000 kusov. Úrady obyvateľom mesta poskytujú aj teplé prikrývky, matrace a sviečky.


Záujem o podporu na OZE je vysoký, domácnosti si peniaze rozobrali za sedem minút

Domácnosti dostanú poukážky na inštaláciu slnečných kolektorov.

BRATISLAVA. Slovenské domácnosti nestratili záujem o podporu na kúpu a inštaláciu malého obnoviteľného zdroja energií (OZE). V prvom kole pokračovania projektu Zelená domácnostiam II sa minula vyčlenená suma na spolufinancovanie slnečných kolektorov za sedem minút. „Aj naďalej evidujeme vysoký záujem o podporu. Kolo bolo uzatvorené po siedmich minútach od spustenia, kedy záujem o podporu prekročil vyčlenenú sumu 800 tisíc eur,“ uviedla generálna riaditeľka Slovenskej inovačnej a energetickej agentúry (SIEA) Alexandra Velická. Agentúra vydala domácnostiam mimo bratislavského regiónu v prvom kole 490 poukážok na inštaláciu slnečných kolektorov. Ďalšie domácnosti budú môcť o príspevky na slnečné kolektory požiadať v piatom pripravovanom kole 16. apríla 2019, s rovnakou vyčlenenou čiastkou 800 tisíc eur. „Do septembra budú vyhlásené ešte ďalšie tri kolá pre slnečné kolektory,“ konštatovala Velická.V druhom kole projektu, ktoré bude otvorené 26. marca 2019, budú môcť domácnosti z mimobratislavských regiónov žiadať o poukážky na inštaláciu fotovoltických panelov. V týždňových intervaloch budú nasledovať kolá na tepelné čerpadlá a kotly na biomasu s rovnakou sumou 800 tisíc eur. Do septembra 2019 plánuje SIEA vyhlásiť podľa zverejneného harmonogramu spolu 20 kôl. V pokračovaní projektu znovu platí, že poukážky môžu pokryť maximálne 50 percent oprávnených výdavkov na dodávku zariadenia vrátane montáže a inštalácia musí byť zrealizovaná až po vydaní poukážky. Maximálne môže rodinný dom získať 1 750 eur na slnečné kolektory, 3 400 eur na tepelné čerpadlo, 1 500 eur na kotly na biomasu a 1 500 eur pri fotovoltických systémoch. V rámci projektu Zelená domácnostiam II má byť do roku 2023 podporených 21 tisíc inštalácií s celkovým inštalovaným výkonom 140 megawattov.


Eurokomisia nevidí priestor na ústupky Američanom v oblasti obchodu

Ústretovosť by mohla mať negatívny vplyv na vzťahy s dôležitými obchodnými partnermi.

BRUSEL. Európska komisia (EK) zjavne nevidí v spore okolo ciel na dovoz ocele a hliníka do USA priestor pre nejaké rozsiahle európske ústupky. Komisia podľa diplomatov informovala predstaviteľov členských štátov Európskej únie (EÚ), že jednostranná ústretovosť Únie by mohla mať významný negatívny vplyv na vzťahy s inými dôležitými obchodnými partnermi. Ako konkrétny prípad uviedla dôsledky, ktoré by malo diskutované zníženie cla na dovoz áut z USA do EÚ. To by mohlo ohroziť už vyrokovanú dohodu o voľnom obchode s Japonskom, keďže aj Tokio by potom mohlo požadovať nové ústupky. Medzi Washingtonom a Bruselom aktuálne prebiehajú obchodné rokovania, keďže štáty EÚ majú výnimku z nových ciel na dovoz kovov do USA len do 1. mája. USA údajne požadujú výmenou za trvalé vyňatie z ciel ústupky. Pre Spojené štáty by symbolicky dôležité bolo zníženie dovozných ciel na autá, ktoré aktuálne predstavuje desať percenta, zatiaľ čo clo na dovoz áut z EÚ do USA je len 2,5 percenta. Zatiaľ nie je nič známe o priebehu rokovaní, ktoré za EÚ vedie komisárka pre obchod Cecilia Malmströmová.


V riadnom hracom čase sa nerozhodlo. Slovenskí mladíci prehrali s Ruskom po predĺžení

MS v hokeji do 18 rokov - štvrťfinále: Góly: 6. Čechovič (Svečnikov), 42. Čechovič (Svečnikov, Samorukov), 69. Slepec (Koltygin) - 31. A. Ružička (Liška, Baláž), 36. Fafrák (Liška) Vylúčení: 3:1 na 2 min, presilovky: 1:0, oslabenia: 0:0. Rozhodovali: Holm (Švéd.), Piragič (Chor.) - Caillot (Fr.), Hancock II (USA) Rusko: Žukov - Dedov, Samorukov, Galeňuk, Rubinčik, Baranov, Kalabuškin, Pereľajev - Svečnikov, Lipanov, Čechovič - Toropčenko, Bicadze, Alexejev - Slepec, Klisunov, Maximov - Šaškov, Koltygin, Muranov - Marušev Slovensko: Sklenár - Fehérváry, M. Ivan, Kupec, Žiak, Dúžek, Korenčík, Demo - Liška, A. Ružička, Fafrák - Hrehorčák, Miloš Roman, Krivošík - Stacho, Urbánek, Baláž - Pospíšil, Havrila, Regenda - Kövér POPRAD. Slovenskí reprezentanti prehrali s Rusmi 2:3 po predĺžení vo štvrtkovom popradskom štvrťfinále na majstrovstvách sveta hokejistov do 18 rokov. Rozhodnutie vo vyrovnanom a mimoriadne dramatickom stretnutí priniesla až 69. min a gól z hokejky Kirila Slepca.  Rusko sa v sobotňajšom semifinále stretne s Fínskom. Severania si v úvodnom štvrťfinále poradili s Čechmi 6:5 po predĺžení. Slovensko sa na šampionáte prezentovalo výbornými výkonmi, ale štvrtýkrát v rade končí svoju púť vo štvrťfinále. Keďže v záverečnom štvrťfinálovom súboji hráči USA zvíťazili nad Švajčiarmi (4:2) obsadia slovenskí mladíci na MS do 18 rokov konečnú šiestu priečku.Semifinálové dvojice MS do 18 rokov tvoria: Fínsko - Rusko a Švédsko - USA. Hrať sa bude v sobotu 22. apríla v Poprade. Norbert Javorčík, tréner SR: "Odohrali sme ďalší dobrý zápas. Ruský tím nás nepodcenil a vyrukoval na nás skôr s defenzívnou taktikou. V niektorých fázach sme sa dostali pod tlak, ale vďaka dobrej organizácii hry, obetavosti a brankárovi sme ho dokázali zvládnuť. Myslím si, že v predĺžení sme mali mierne navrch. Naši mladí hráči získali účasťou na šampionáte jeden veľký zážitok a verím, že keď z nich opadne sklamanie, tak si vezmú pozitívne dojmy zo šampionátu a pretavia ich do ďalšej poctivej práce." Martin Fehérváry, obranca a kapitán SR: "Chceli sme vyhrať, no nepodarilo sa. Je to obrovská skúsenosť pre každého jedného z nás. Nechali sme na ľade všetko. Teraz sú ešte emócie veľké, uvidíme ako budeme hodnotiť turnaj s odstupom času. Posledné kolečko bolo neopísateľné, mal som zimomriavky. Doprial by som to zažiť na ľade každému jednému fanúšikovi, ktorý tu bol. Síce sme nevybojovali medailu, ale odohrali sme kvalitné zápasy. Hokej sa hrá na výhry. Je jedno, akú hru ukážeme, ale myslím si, že sme predviedli dobré výkony. S Rusmu je to zatiaľ asi moja najťažšia prehra v kariére. Bol to naozaj skvelý pocit hrať na domácich majstrovstvách sveta a ešte pred takýmto publikom. Ale čo sa dá robiť..." Adam Liška, útočník SR: "Krátko po zápase som maximálne sklamaný. Ani nemám slov. Dnes bola opäť výborná atmosféra, o to viac ma prehra nesmierne mrzí. V predĺžení sme mali aj dobré momenty, možno v nich chýbalo trochu šťastia. Pri rozhodujúcom góle sme mali aj kus smoly, keď nášmu hráčovi vypadla hokeja, čo sa niekedy nestane po celý zápas." Adam Žiak, obranca SR: "Veľmi ma mrzí, že sme to nedotiahli do víťazného konca. Do každého jedného striedania sme išli s tým, že dnes chceme vyhrať. Žiaľ, nevyšlo to. Budem sa opakovať, ale opäť chcem poďakovať divákom. Boli fantastickí." Kiril Slepec (útočník Ruska, autor víťazného gólu, zdroj: championat.com): "Veľmi emocionálny zápas so šťastným koncom pre nás. Pri rozhodujúcom góle som len vzal puk a šiel k bránke s jediným cieľom - dostať ho za brankára. Nerozmýšľal som príliš, bola to podvedomá činnosť. Počas zápasu to boli obrovské emócie, neraz sa mi zahmlievalo pred očami a chcelo sa mi kričať. Slováci hrali dobre, ale to nás neprekvapilo. Na tomto šampionáte bolo viacero tímov, ktoré mali za cieľ získať zlato. Teraz nás čakajú Fíni, ale nad tým nerozmýšľame. To je jedno, kto príde. Musíme ísť do každého zápasu s tým, že chceme podať čo najlepší výkon a zvíťaziť." Ľubomír Višňovský (ambasádor MS do 18 rokov, bývalý skvelý obranca): "Som hrdý na všetkých týchto chalanov. Či na hráča z prvej lajny alebo aj toho z poslednej. Všetci boli pre tím veľmi dôležití. Bolo to krásne, len škoda, že chlapci nemajú na krku medailu. To ma mrzí najviac. Bol som nervóznejši, ako keď som hrával. Aj keď padol náš tretí gól, tak som vyskočil, zrazu ho neuznali, tak som zostal smutný... Títo chlapci majú strašne veľa pred sebou. Zažijú v kariére ešte veľa krásnych momentov, ale aj takýchto sklamaní. Bohužiaľ, aj o tom je šport. Nedá sa každý deň iba víťaziť. Ťažko sa to chlapcom hovorí, ja už mám nejaké skúsenosti, na nich to všetko iba čaká." Andrej Kiska (prezident Slovenska): "Ak chalani budú takto ďalej pokračovať, o budúcnosť slovenského hokeja sa absolútne nebojím. Dali do toho srdce, boli úžasní. Treba si uvedomiť, že hrali proti krajine, ktorá má tridsaťkrát viac obyvateľov ako my a hokej je pre nich tiež srdcovka. Naši hráči podali špičkové výkony. Mnohí z nich majú šancu dostať sa aj do NHL podľa toho, čo som sa rozprával s viacerými odborníkmi. Držím im prsty. Chýbalo nám trošku šťastia, v tomto zápase sme boli lepší ako Rusi. Treba ich za tento výkon pochváliť."


Dobré ráno: Je Kosík hrdinom alebo si len chce skrátiť pobyt vo väzení

Ľuboš Kosík čaká na vydanie na Slovensko vo väzení v Mali.

Ľuboš Košík, bývalý príslušník tajnej služby a člen komanda, ktoré unieslo prezidentovho syna, poskytol denníku SME koncom minulého rozhovor. Neskôr poskytol denníku aj vyhlásenie, v ktorom označil v kauze únos Ivana Lexu. Lexa podľa Kosíka riadil únos prezidentovho syna zo svojej kancelárie. Ako sme zisťovali, či nás naozaj kontaktoval Ľuboš Kosík? Prečo to Kosík teraz urobil? A čo s ním, ako aj celou kauzou, bude ďalej? O tom sa rozprávajú Peter Tkačenko a Matúš Burčík. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Reportéri verejnoprávneho rozhlasu a televízie napísali rade RTVS otvorený list, v ktorom vyjadrujú nespokojnosť s krokmi generálneho riaditeľa Jaroslava Rezníka, ktorý zastavil vysielanie investigatívnej relácie Reportéri. Radu žiadajú o prerokovanie a prehodnotenie tohto kroku. Bývalý riaditeľ RTVS Václav Mika oznámil, že v komunálnych voľbách zvažuje kandidatúru na primátora. Voliť sa bude na jeseň. Kandidatúru oficiálne potvrdil len architekt Matúš Vallo. Cena ropy po troch rokoch stúpla nad sedemdesiat dolárov za barel. Dôvodom je zvýšenie dopytu a pokles globálnych zásob. Bulharsko v tomto polroku zrejme podá prihlášku na prijatie do eurozóny. Krajina má vyrovnaný rozpočet, verejný dlh pod tridsiatimi percentami HDP a podľa ministra financiíVladislava Goranova v nijakom prípade nemôže pre eurozónu predstavovať riziko. Android: RSS | SoundCloud | Stitcher | Pocket Casts | TuneIn iPhone (presmeruje vás do aplikácie): Apple podcasty (iTunes)  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


O KNIHÁCHPečeme s Kafkou vás piecť nenaučí

Komiksové stripy z literárneho sveta, ktoré si vychutnajú najmä (ale nielen) knihomoli.

Škótsky karikaturista a ilustrátor Tom Gauld pravidelne kreslí krátke komiksové stripy napríklad pre The New York Times či The Guardian a jeho suchý humor s typickým jednoduchým vizuálnym štýlom mu už zabezpečili označenie jedného z najtalentovanejších karikaturistov súčasnosti.     Ak aj jeho meno nepoznáte, jeho kresby spoznáte na prvý pohľad. Sú plné kultúrnych odkazov a prvoplánový humor tu nenájdete. Mnohé z jeho obrázkov už stihli obehnúť internet. Vo výbere stripov Pečeme s Kafkou, ktoré výborne preložila Michala Marková, nájdete vtipy predovšetkým z literárneho sveta, ale nielen, a pritom sa politickej korektnosti vyhýba viac než úspešne.      Autori moderných detektívok tak dostanú návod, ako vraždiť v dnešnom svete, dozviete sa, aké sú štyri typy nedramatickej zápletky, klávesové skratky pre spisovateľov, ako vyzerá invázia internetového slangu či literárny festival, nájdete tam návod na výrobu knižnej obálky, zabudnuté beletristické diela Davida Bowieho, Vojnu a mier formou clickbaitu, či ako vyzerajú prípravy na propagačné turné Neila Gaimana ku knihe Severská mytológia.     „Sakra, vězíme na mrtvém bodě,“     pomyslel si detektiv a s pohledem     upřeným na zeď s mapou případu si     zapálil svou první ranní cigaretu     nalil svou první ranní kávu     umixoval své první ranní     avokádovo-kadeřávkové smoothie.


V rámci Európskej únie pracujú v noci najviac Slováci

V noci a cez víkend pracujú viac muži ako ženy.

BRATISLAVA. Netradičný pracovný čas sa týka pomerne veľkého počtu zamestnaných Slovákov, a teda aj zamestnávateľov. V sobotu pracuje pravidelne každý piaty Slovák, 15 percent zamestnaných ľudí pracuje v noci a 16,3 percenta v nedeľu. Vyplýva to z najnovšej analýzy Slovenského farmárskeho družstva (SFD) na základe údajov Eurostatu za minulý rok. V noci na Slovensku zvyčajne pracuje až 15 percent zamestnaných Slovákov, čo je zároveň najvyšší podiel v rámci Európskej únie (EÚ). "Najviac sa to týka mladých mužov a najmenej starších žien. Až 17,5 percenta zamestnaných mužov pracuje zvyčajne v noci. V prípade žien je podiel nižší a v roku 2018 bol vykázaný na úrovni 11,9 percenta," priblížila analytička SFD Eva Sadovská. Z pohľadu veku je práca v noci najčastejšie realitou u mladých zamestnaných vo veku 15 až 24 rokov, nakoľko až 19,3 percenta z nich pracuje zvyčajne v noci. Podiel zamestnancov vo veku 25 až 49 rokov pracujúcich v noci je 14,9 percenta, v prípade seniorov je podiel na úrovni 14,1 percenta. "Podľa údajov Eurostatu tak má Slovensko jednoznačne najväčší podiel zamestnancov, ktorí pracujú pravidelne v noci. Za nami nasledujú s podielom vyšším ako osem percent Holandsko, Malta, Taliansko a Slovinsko," doplnila Sadovská. Najnižší podiel zamestnancov pracujúcich v noci majú v Chorvátsku, a to iba 1,9 percenta zo všetkých zamestnaných. Priemer v eurozóne a v Únii sa pohybuje v rozpätí päť až šesť percent. "Situácia na Slovensku sa pritom zmenila za posledných desať rokov iba minimálne, nakoľko v roku 2009 bol podiel pracujúcich v noci evidovaný na úrovni 14,5 percenta. Len pre zaujímavosť, v roku 2018 pracovalo občas v noci ďalších 6,5 percenta zamestnaných Slovákov," priblížila Sadovská. V sobotu pravidelne pracuje každý piaty Slovák (20,9 percenta). "V tomto prípade Slovensko rekordy neláme a dokonca v rámci eurozóny či EÚ sa nachádza pod priemerom," priblížila Sadovská. Práca v sobotu je v rámci krajín EÚ najtypickejšia pre Grécko, kde v tento deň zvyčajne pracujú štyria z desiatich zamestnaných. Vyšší ako 30-percentný podiel zamestnancov pracujúcich v sobotu ale evidovali počas vlaňajška taktiež v Holandsku, v Taliansku, v Španielsku, v Írsku a na Cypre. Naopak, najmenší podiel zamestnancov pracujúcich v sobotu evidujú v Maďarsku a v Portugalsku. Práca v sobotu sa týka v slovenskej ekonomike opäť viac mužov (22,2 percenta) ako žien (19,3 percenta). "Aj v tomto prípade platí, že podiel pracujúcich v sobotu s rastúcim vekom klesá. Podiel Slovákov pracujúcich v sobotu za posledné desaťročie klesol, nakoľko v roku 2009 bol tento údaj evidovaný na úrovni 24,3 percenta. Len pre zaujímavosť, v roku 2018 zažilo pracovnú sobotu občas, resp. niekedy, ďalších 27 percent zamestnaných Slovákov," vyčíslila Sadovská. Pracovná nedeľa je realitou v prípade každého šiesteho Slováka (16,3 percenta). V rámci eurozóny či EÚ tak ide o nadpriemerný podiel pracujúcich v nedeľu. Najvyšší podiel zamestnancov pracujúcich v nedeľu evidujú Íri a Holanďania. Naopak, Portugalcov a Poliakov sa práca v nedeľu týka iba v prípade piatich až šiestich zamestnancov zo sto. "Ani v prípade práce počas nedele tomu nie je inak a na Slovensku sa týka viac mužov ako žien. Zároveň platí, že s rastúcim vekom klesá podiel zamestnancov pravidelne pracujúcich v nedeľu," doplnila Sadovská s tým, že pred desiatimi rokmi bol pritom podiel zvyčajne pracujúcich v nedeľu o niečo vyšší. "Vlani sa občas podarilo stráviť nedeľu pracovne ďalším 15 percentám zamestnaných," dodala analytička.